»»» Kosovo i Metohija\n»»» Parlamentarni izbori u Srbiji\n»»» Od aktuelnih vesti još izdvajamo\n»»» Kosovo i Metohija «««\n05. decembar 2003.\nRadna verzija američkog plana o primeni demokratskih i pravnih standarda na Kosmetu vodi ka otcepljenju te Pokrajine od Srbije ocenili su predstavnici eparhije Raško-prizrenske i Srpskog nacionalnog veća Kosova i Metohije.\nKako se navodi, plan koji je u Beogradu i Prištini nedavno predstavio zvaničnik Stejt departmenta Mark Grosman, u osnovi ne sadrži suštinske preduslove koje za rešavanje konačnog statusa Kosmeta predvidja Rezolucija 1244 Saveta bezbednosti UN. Reč je o jednom pokušaju da se izvrši revizija i selektivna primena te rezolucije koju može da promeni ili ukine isključivo Savet bezbednosti - ocenjuje se u saopštenju.\n05. decembar 2003. 18:45\nPredsednik Koordinacionog centra za Kosovo i Metohiju Nebojša Čović pozvao je predstavnike medjunarodne zajdnice, EU i NATO da učine sve kako bi se bezbednost, kao ključni standard za rešavanje problema na Kosmetu, zagarantovala svim stanovnicima Pokrajine.\nPogoršanje bezbednosne situacije na Kosmetu, o čemu svedoče pojačana aktivnost pripadnika UNMIK-a,ali i pretnje ekstremnih Albanaca upućene mirovnim snagama UN, Čović je ocenio kao još jedno upozorenje svima i otvorenu pretnju stabilnosti i normalizaciji života u regonu. UNMIK je danas saopštio da je uhapsio jednog kosovskog Albanca zbog telefonskih pretnji bombom nemačkoj kancelariji za vezu na Kosmetu, nakon što mu je odbijena viza za Nemačku.\n05. decembar 2003. 12:14\nNa Kosovu i Metohiji ima od 230.000 do 460.000 komada malokalibarskog oružja, procenjuje se u studiji pod nazivom KOSOVO I PUŠKA, koju je sačinila organizacija za kontrolu i praćenje ličnog naoružanja (SMALLAMRS SURVEY) iz Ženeve.\nReč je uglavnom o puškama AK-47 kalašnjikovima, kao i pištoljima različitog kalibra. Nedavno završena akcija UNMIK-a i KFOR-a "Oružje u zamenu za razvojne projekte" doživela je neuspeh, jer je u 30 kosmetskih opština prikupljeno samo 155 komada oružja malog kalibra. Propuštena je prilika da se stvori bezbedna sredina i da se preduzme važan korak za sigurno i napredno Kosovo, izjavio je šef razvojnog projekta UN Robert Piter.\n04. decembar 2003. 19:20\nVlasti Srbije su u mestu Merdare, na administrativnoj granici prema Kosmetu, danas predale posmrtne ostatke 44 tela kosmetskih Albanaca, koja su ekshumirana iz masovne grobnice u Batajnici kod Beograda.\nSrpske vlasti su UNMIK-u do sada predale 194 identifikovana tela. Iz tri masovne grobnice u Srbiji je ekshumirano 836 tela kosmetskih Albanaca koji su stradali za vreme ratnih sukoba u Pokrajni 1999. godine.\n04. decembar 2003. 19:17\nMisija UN na Kosmetu je lokalnim vlastima u južnom, albanskom delu Kosovske Mitrovice, prenela zabrinutost zbog isticanja zastave Albanije na zgradi Opštine, odstranjivanja zvaničnika UNMIK-a iz lokalnih organa vlasti, kao i pretnji ubistvom osoblju UNMIK-a.\nZamenik šefa UNMIK-a Frančesko Bastalji (Bastagli) je ukazao da je isticanje zastave Albanije neprihvatljivo, jer je prema Ustavnom okviru jedino važeća zastava UN. On je ukazao da je to neprihvatljivo i zato što predstavlja oblik diskriminacije nealbanskih zajednica. Bastalji je oštro osudio i pretnje koje su albanski članovi Skupštine Opštine uputili osoblju UNMIK-a, navodeći da to vodi destabilizaciji situacije u Kosovskoj Mitrovici i ne severu Pokrajine.\n04. decembar 2003. 15:24\nBezbednosna situacija na Balkanu je stabilna, ali još uvek krhka, zaključili su u Briselu ministri inostranih poslova zemalja članica NATO-a, uz isticanje želje Alijanse da se u tom, kako se ističe, strateški važnom regionu trajno održi stabilnost i mir.\nU saopštenju se ističe snažna podrška Alijanse teritorijalnoj celovitosti svih zemalja Balkana. Šefovi diplomatija su potvrdili prekjučerašnju odluku ministra odbrane NATO-a, da se zbog poboljšanja bezbednosne situacije u BiH, snage SFOR-a smanje sa 12 na sedam hiljada, a da zbog nestabilnosti na Kosmetu, snage KFOR-a u Pokrajini ostanu na sadašnjem nivou. Poručeno je da se ohrabruju sve strane da u skladu sa Rezolucijom 1244 ulože napore da se dostignu demokratski standardi na Kosmetu. Pozdravljen je i početak dijaloga Beograda i Prištine, kao neophodan element u realizaciji politike "standardi pre statusa".\n03. decembar 2003. 20:23\nVlada Kosmeta je saopštila da se protivi odluci šefa UNMIK-a Harija Holkerija da suspenduje 12 oficira Kosovskog zaštitnog korpusa.\nNavodeći da se postupak Holkerija zasniva samo na sumnjama, pokrajinska vlada je saopštila da podržava KZK kao, kako se navodi, veoma važnu instituciju. Komandant Korpusa Agim Čeku je ocenio da je Holkerijeva odluka naprihvatljiva i dodao da će KZK doneti, kako je rekao, svoje odluke povodom postupka UNMIK-a.\n03. decembar 2003. 20:17\nObjedinjenje napora u cilju unapredjenja povratka raseljenih na Kosmet je od velikog značaja za Pokrajinu i njen opšti napredak, ocenjeno je u Prištini na sastanku Radne grupe za povratak koju čine najviši medjunarodni i pokrajinski predstavnici.\nŠef civilne misije UN-a Hari Holkeri je rekao da je za uspešan povratak potrebno angažovanje svih učesnika u tom procesu. Povratak raseljenih je jedno od glavnih pitanja koja se odnose na ispunjenje postavljenih standarda i jasan pokazatelj njihove primene, naglasio je Holkeri.\n03. decembar 2003. 19:07\nStav šefa UNMIK-a Harija Holkerija, koji je naglasio da je potrebno izvinjenje vlasti u Beogradu za sukobe na Kosmetu, stimuliše dalju albanizaciju Pokrajine - izjavio je šef državnog Koordinacionog centra za Kosmet Nebojša Čović.\nOcenjujući da je Holkerijeva izjava nepotrebna i neodgovorna, Čović je naglasio da svi procesi na Kosmetu moraju da se odvijaju u okviru Rezolucije 1244 Saveta bezbednosti UN, koja jasno definiše autonomiju Kosmeta u okviru Srbije.\n03. decembar 2003. 19:02\nSAD podržavaju strategiju ostvarivanja demokratskih i pravnih standarda na Kosmetu pre razgovora o statusu Pokrajine, i očekuju skori nastavak dijaloga Beograda i Prištine - naglasila je predstavnik američkog Senata Džesika Fjugejt (Jessica Fugate) u razgovoru sa ministrom za ljudska i manjinska prava Srbije i Crne Gore Rasimom Ljajićem.\nNaglašavajući da su vlasti u Beogradu spremne za nastavak dijaloga, Ljajić je ukazao da je neophodno utvrditi precizne standarde i jasne kriterijume za njihovo ispunjavanje, uz obavezu obe strane da ih se pridržavaju. Ljajić je izrazio nezadovoljstvo dosadašnjim procesom povratka izbeglica na Kosmet i ukazao da je potrebna veća pomoć Vašingtona u obezbedjivanju ekonomskih i bezbednosnih uslova za njihovo vraćanje.\n03. decembar 2003. 16:18\nŠef UNMIK-a Hari Holkeri izjavio je u Prištini da je izdvojeno sedam miliona evra za povratak raseljenih na Kosovo i Metohiju, i ocenio da će naredna godina biti odlučujuća za budućnost Pokrajine i povratak raseljenih.\nNa Kosmetu treba da budu ispunjeni standardi medjunarodne zajednice do 2005, podsetio je Holkeri i naglasio da će povratak biti jedan od glavnih indikatora ispunjenja tih standarda. Kosmetski premijer Bajram Redžepi je istakao da će privremene institucije na Kosovu podsticati povratak raseljenih.\n03. decembar 2003. 14:58\nPolicija UN na Kosmetu suspendovala je na šest meseci 12 oficira Kosovskog zaštitnog korpusa, potvrdio je u Prištini šef UNMIK-a Hari Holkeri.\nKako se navodi u saopštenju UN, procedura suspenzije pripadnika korpusa pokrenuta je zbog sumnji da su oni umešani u kriminalne aktivnosti, a istraga protiv pojedinih članova te formacije je počela posle miniranja železničkog mosta u blizini Zvečana, na severu Kosmeta u aprilu, jer je dokazano da je jedan pripadnik Korpusa poginuo prilikom postavljanja eksploziva. Odgovornost za eksploziju je preuzela Albanska nacionalna armija (ANA), koju je UNMIK proglasio za terorističku organizaciju.\n»»» Parlamentarni izbori u Srbiji «««\n05. decembar 2003. 21:25\nPotpredsednik Demokratske stranke Srbije Dragan Maršićanin je izjavio da je osnovni cilj te partije stvaranje celovite zakonske regulative posle čega se može očekivati zdravo stanje u državi i vladavina prava.\nAko se to ne uradi vladaće bezakonje i kriminal, kao što je to sada slučaj, rekao je Maršićanin na predizbornoj tribini u Babušnici.\n05. decembar 2003. 17:55\nProgram svih programa je stvaranje nezavisne Srbije i njeno medjunarodno priznanje, izjavio je u Kragujevcu predsednik Demohrišćanske stranke Srbije Vladan Batić.\nPosle toga, sve će biti lako realizovati, rekao je Batić na predizbornom skupu.\n05. decembar 2003. 16:18\nSrpski pokret obnove i Nova Srbija zalažu se za privatizaciju čija će okosnica biti radničko akcionarstvo, izjavio je u Bujanovcu lider SPO Vuk Drašković.\nNišta što je od strateškog nacionalnog interesa ne može biti prodato strancima, rekao je Draković u fabrici mineralne vode i sokova HEBA.\n05. decembar 2003. 16:10\nMinistar finansija Srbije i poslanički kandidat, član na izbornoj listi DS-a, Božidar Djelić izjavio je na početku izborne kampanje te stranke da će ekonomski prioriteti DS biti zapošljavanje, kreditiranje i socijalni dijalog.\nPredstavljajući ekonomski program DS na konferenciji za novinare, Djelić je obećao zapošljavanje pola miliona ljudi, od kojih će biti 300 hiljada novih radnih mesta, koja će biti otvorena smanjivanjem doprinosa sa 77 na 40 odsto. DS nudi i socijalni dijalog, ali ne na političkoj bazi, već na izvornim sindikalnim principima rekao je Djelić.\n05. decembar 2003. 15:58\nLiberali srbije ne podržavaju ideju o samostalnoj Srbiji i smatraju da nema realnih razloga da se rastura državna zajednica SCG, jer je model ove zajednice model koji Evropa prihvata kao najbrži put ulaska obe članice u evropsku porodicu, izjavio je predsednik te stranke Dušan Mihajlović.\nOn je upozorio da bi razdvajanjem Srbije i Crne Gore, faktički bio doveden u pitanje status Kosova i Metohije i prejudiciran nezavisan status te pokrajine.\n05. decembar 2003. 15:50\nSocijaldemokratska partija je oborila Vladu Srbije i zbog toga joj G-17 Plus daje pet poslaničkih mandata u novom sazivu Skupštine Srbije, izjavio je potpredsednik G-17 Plus Mladjan Dinkić.\nOn je na konferenciji za novinare u Valjevu ponovio stav te stranke da će boljom diplomatijom pokušati da oslobodi Srbiju stalnih zahteva iz Haga i uslovljavanja medjunarodne zajednice.\n05. decembar 2003. 15:39\nLiberali Srbije predaće 8. decembra Republičkoj izbornoj komisiji izbornu listu sa 250 kandidata za poslanike, najavio je lider te partije Dušan Mihajlović.\nOn je rekao da će na toj izbornoj listi biti članovi LS, jedan broj nestranačkih ličnosti, kao i predstavnici nekih organizacija za koje liberali smatraju da treba da imaju predstavnike u parlamentu, ali nije želeo da precizira o kojim organizacijama je reč.\n05. decembar 2003. 15:20\nNebojša Pavković, protiv kojeg je Haški tribunal podigao optužnicu po komandnoj odgovornosti, ocenio je da njegova predaja Tribunalu nije glavni interes Srbije.\nAko moja glava spasava Srbiju i srpski narod, dajem je sutra na beogradskom Trgu republike. Nemam kome da se predajem, mogu da se predam samo svom narodu, rekao je Pavković na konferenciji za novinare izborne koalicije Socijalističke narodne stranke i Narodnog bloka, čiji je lider.\n05. decembar 2003. 14:38\nSPO će u parlamentu Srbije imati ključnu ulogu pri formiranju nove republičke vlade i denacionalizacija će dobiti istaknuto mesto u novom zakonu o privatizaciji, izjavio je lider te stranke Vuk Drašković u Vranju.\nNa konferenciji za novinare, Drašković je rekao da je većina Srba za obnavljanje kraljevine kao ustavne monarhije i da Srbija treba da bude samostalna, suverena država.\n05. decembar 2003. 14:11\nRepublička izborna komisija je proglasila još tri liste poslaničkih kandidata za učešće na parlamentarnim izborima 28. decembra.\nKao deveta na izbornom listiću naći će se lista Socijalistička partija Srbije - Slobodan Milošević. Lista Samostalna Srbija - Vladan Batić je deseta po redu i čine je Demohrišćanska stranka Srbije, Demokratska stranka Otadžbina, Demokratski pokret Rumuna Srbije, Seljačka stranka i Srpska pravda. Na izbornim listićima pod rednim brojem 11 naći će se izborna lista Odbrana i pravda - Vuk Obradović - Borivoje Borović. Tu listu čine Socijaldemokratija, Narodna stranka Pravda, Stranka radnika i penzionera i Socijaldemokratska partija zelenih. Komisija je utvrdila da će na predstojećim izborima biti ukupno 8.586 biračkih mesta, što je za pet mesta više nego na nedavnim predsedničkim izborima.\n05. decembar 2003. 14:29\nPrioriteti Demokratske stranke posle izbora biće zapošljavanje pola miliona gradjana, beskompromisno suzbijanje korupcije i kriminala i uredjena i bezbedna država, izjavio je nosilac liste te stranke Boris Tadić.\nOn je na konferenciji za novinare rekao da DS neće ući u svaku vladu, već isključivo u onu koja će Srbiju voditi u bolju budućnost i evropske integracije. Tadić je takodje istakao da DS neće učestvovati u vladi koju bi formirale bilo koje radikalne snage na političkoj sceni.\n05. decembar 2003. 14:27\nGeneralni sekretar Socijalističke partije Srbije Zoran Andjelković ocenio je u Kruševcu da ta stranka na izbore izlazi sa moćnom listom i precizno orijentisanim ekonomskim programom.\nOtvaranje novih radnih mesta za više od milion nezaposlenih, kroz obezbedjivanje novih investicionih poslova, bitni su ciljevi socijalista, rekao je Andjelković.\n05. decembar 2003. 14:23\nPredsednik Srpskog pokreta otpora Momčilo Trajković izjavio je da će ta stranka učestvovati na parlamentarnim izborima na listi DS i da je dobila jedno prolazno mesto.\nTrajković je na konferenciji za novinare rekao da je SPOT, pored više ponuda, dao pozitivan odgovor DS, zbog partnerstva u dosadašnjim odnosima, bliskosti programa, posebno u vezi sa Kosovom i Metohijom i zbog toga što smatra da će jedna demokratska i evropska partija u Srbiji, u narednom periodu imati važnu ulogu.\n05. decembar 2003. 13:45\nZakon o finansiranju političkih stranaka u Srbiji u skladu je sa većinom medjunarodnih standarda i njegova efikasnost biće procenjena tokom primene, ali je bitno da on spreči nezakonito ponašanje stranaka, izjavio je šef Misije OEBS-a u Srbiji i Crnoj Gori Mauricio Masari.\nU uvodnom izlaganju na konferenciji o primeni tog zakona u Beogradu, Masari je rekao da je cilj da se obezbedi veća odgovornost, transparentnost u radu stranaka, poštovanje medjunarodnih standarda i spreči korupcija. On je istakao da OEBS podržava sve napore Vlade Srbije u borbi protiv korupcije i rad njenog Saveta za borbu protiv korupcije.\n»»» Od aktuelnih vesti još izdvajamo «««\n05. decembar 2003. 20:51\nPrema najnovijim podacima ruskog ministarstva zdravlja, u eksploziji voza na jugu Rusije poginulo je 40 osoba.\nNa licu mesta su poginule 34 osobe, a šest je preminulo u bolnici. Više od 200 osoba je povredjeno navode ruski zvaničnici. Direktor Federalne službe bezbednosti Nikolaj Patrušev je saopštio da su teroristički napad izvele četiri osobe, a da je još nekoliko pratilo njegovo izvršenje.\n05. decembar 2003. 20:28\nZvaničnici Srbije i Crne Gore i Irana su večeras u Beogradu potpisali sporazume o trgovinskoj saradnji, zaštiti investicija i sajamskoj saradnji.\nKopredsednik Mešovite komisije Rasim Ljajić je ocenio da su sporazumi znak unapredjenja saradnje, i najavio da će za dva meseca biti potpisano još nekoliko sporazuma u oblasti ekonomije. Iranski ministar za ekonomiju i finansije Tahmas Mazaheri je istakao da postoje veliki potencijali za poboljšanje ekonomske saradnje SCG i Irana i njihov zajednički nastup na tržištima trećih zemlja.\n05. decembar 2003. 20:27\nVašington i Brisel su Srbiji postavljali uslove i tražili primenu nekih standarda koji ne postoje ni u najrazvijenim zemljama Zapadne Evrope - izjavio je premijer Srbije Zoran Živković.\nOn je rekao da je politika uslovljavanja najviše postojala u SAD, ali više u Kongresu nego Stejt departmentu. Ocenivši da postoji odgovornost medjunarodne zajednice za rast popularnosti snaga bivšeg režima, Živković je u tom kontekstu posebno ukazao na postupke glavnog tužioca Haškog tribunala Karle del Ponte. Premijer je ocenio da u Srbiji postoji dovoljan demokratski potencijal koji će onemogućiti povratak stranaka bivšeg režima na vlast.\n05. decembar 2003. 19:53\nMinistar unutrašnjih poslova Dušan Mihajlović nije želeo da komentariše navode i fotografije nedeljnika NIN kojima se, prema tvrdnji tog lista, dovodi u sumnju zvanična verzija atentata na premijera Djindjića.\nUkazujući da je to pitanje za državnog tužioca, Mihajlović je ocenio da takvi navodi ometaju istragu i sudski proces. NIN je objavio fotografije sa uvidjaja na kojima se vide oštećenja od metaka koji nisu mogli da dodju iz pravca ulice Admirala Geprata odakle je, prema optužnici, pucano na Zorana Djindjića. Nedeljnik tvrdi da su meci mogli da dodju iz pravca Nemanjine ili Birčaninove ulice, što ukazuje da je postojao barem još jedan snajperista.\n05. decembar 2003. 19:52\nFudbalska reprezentacija Srbije i Crne Gore će u kvalifikacijama za Svetskog prvenstvo u Nemačkoj 2006. igrati u sedmoj grupi Evropske zone sa selekcijama Španije, Belgije, BiH, Litvanije i San Marina - odlučeno je žrebom u Frankfurtu.\nPobednici osam grupa i dve najbolje drugoplasirane ekipe će se direktno plasirati na Mundijal, a ostali drugoplasirani timovi će igrati baraž za još tri mesta.\n05. decembar 2003. 19:35\nU Beogradu je nastavljeno sudjenje bivšem policajcu Saši Cvjetanu, koji je optužen za ubistvo 19 albanskih civila tokom ratnih sukoba u Podujevu na Kosmetu 1999.godine.\nČetvorica bivših pripadnika Specijalne jedinice ŠKORPIONI, kojoj je pripadao Cvjetan, svedočili su da optuženi nema nikakve veze sa zločinom za koji se tereti. Oni su, medjutim, potvrdili da su pripadnici te jedinice bili u Podujevu u vreme kada je zločin izvršen.\nSudsko veće Haškog tribunala je pomerilo za utorak i sredu pretprocesnu raspravu i sudjenje penzionisanom generalu bivše JNA Pavlu Strugaru, koji je optužen za ratne zločine u Dubrovniku 1991.godine.\nGeneral Strugar, koji je danas trebalo da se vrati sa privremene slobode u Hag, primljen je na Vojno-medicinsku akademiju u Beogradu radi ispitivanja i lečenja. Tribunal je u sredu zatražio od vlasti u Beogradu da Strugara sprovedu u Hag, bez obzira na njegovo zdravstveno stanje. Predsednik Nacionalnog saveta za saradnju sa Tribunalom Goran Svilanović je danas upozorio da bi odlaganje Strugarovog odlaska u Hag moglo dovesti do toga da garancije Beograda za druge haške optuženike više ne budu uzimane u obzir.\n05. decembar 2003. 19:24\nTroje Irača i jedan američki vojnik poginuli su u bombaškom napadu u Bagdadu, saopštila je policija.\nU eksploziji bombe postavljene na jednom prometnom putu, povredjeno je 16 Iračana, navodi se u saopštenju.\n05. decembar 2003. 19:14\nVlasti u Beogradu ulažu vrlo ozbiljne napore da pronadju i izruče haškog optuženika Ratka Mladića, što je ključni uslov za ulazak SCG u Partnerstvo za mir - izjavio je šef diplomatije državne zajednice Goran Svilanović u Briselu, posle ministarskog sastanka NATO i partnerskih zemalja.\nSvilanović je naglasio da je od američkog državnog sekretara Kolina Pauela dobio uveravanja da će to biti proces u kojem će NATO i SCG intenzivno saradjivati. Navodeći da bi Haški sud mogao eventualno podići još tri nove optužnice, Svilanović je podvukao da vlasti u Beogradu smatraju da novih optužnica više ne sme biti. Ministar spoljnih poslova SCG je sagovornicima u NATO preneo da Beograd želi da se intenzivira saradnja u oblasti reforme oružanih snaga i pitanja bezbednosti.\nSudsko veće Haškog tribunala odbilo je zahtev Tužilaštva za objedinjavanje postupka protiv bivših bliskih saradnika Slobodana Miloševića, Nikole Šainovića, Dragoljuba Ojdanića i Milana Milutinovića sa postupkom protiv četvorice generala VJ i MUP Srbije optuženih za ratne zločine na Kosovu.\nU obralzoženju odluke, veće je navelo da je zahtev podnet prerano,zato što nijedan od optuženih generala još nije uhapšen, niti se predao Tribunalu. Tribunal je za ratne zločine na Kosovu, u proleće 1999. otpužio generale VJ Nebojšu Pavkovića i Vladimira Lazarevića, kao i policijske generale Sretena Lukića i Vlastimira Djordjevića. Pavković, Lazarević i Lukić su na slobodi u Srbiji, a za Djordjevića se veruje da je u Rusiji. Šainovi, Ojdanić i Milutinović, optuženi takodje za zločine na Kosovu, dobrovoljno su se predali Tribunalu u proleće 2002., odnosno početkom ove godine.\n05. decembar 2003. 17:05\nHaški optuženik, penzionisani general JNA Pavle Strugar prebačen je danas iz Podgorice na Vojnomedicinsku akademiju u Beogradu, saznaje Beta.\nOn je optužen za ratne zločine u Dubrovniku 1991. godine, a svojevremeno se dobrovoljno predao Tribunalu, nakon čega je pušten da na slobodi bude do početka sudjenja. Sudjenje je zakazano za 9. decembar, ali zbog lošeg zdravstvenog stanja Strugar nije otputovao u Hag. Tribunal je juče zatražio od vlasti SCG da obezbede da Strugar bude prebačen u Hag. Portparol Tribunala Džim Lendejl izjavio je da će o narednim potezima tog suda u slučaju Strugara odlučivati sudsko veće.\n05. decembar 2003. 16:27\nŠef diplomatije Srbije i Crne Gore Goran Svilanović upozorio je da bi odlaganje ulaska SCG u Partnerstvo za mir moglo stvoriti pogrešan utisak u javnosti i dovesti do uspona ekstremizma.\nOn je kao gost na zasedanju ministara NATO-a i zemalja partnera u Briselu pružio uveravanja da je Beograd preduzeo sve mere za saradnju sa Haškim tribunalom i hapšenje osumnjičenih za ratne zločine, kao i da su stvoreni uslovi da se pojedini procesi za ratne zločine vode pred domaćim sudovima. Što se tiče drugog uslova za ulazak u Partnerstvo, odnosno tužbe SCG pred Medjunarodnim sudom pravde u Hagu protiv NATO-a zbog bombardovanja SRJ 1999, tu mora da se nadje sveobuhvatno rešenje koje će tretirati sve aktuelne tužbe, rekao je Svilanović i podsetio da su vlasti u Zagrebu i Sarajevu istom sudu tužile SRJ zbog sukoba u bivšoj državi. Svilanović je ocenio da predstojeći izbori u Srbiji neće ugroziti evropsku orijentaciju SCG, kao ključne odrednice državne spoljne politike. On je naglasio da SCG u potpunosti podržava sprovodjenje Rezolucije 1244 o Kosovu, dijalog Beograd - Priština i politiku UN "Standardi pre statusa" i da očekuje da i drugi relevantni faktori to čine.\n05. decembar 2003. 15:45\nGlavni i odgovorni urednik podgoričkog DANA Duško Jovanović nije se u prvom pojavljivanju pred Haškim tribunalom izjasnio o optužnici koja ga tereti za nepoštovanje tog suda.\nSudija Žan-Klod Antoneti odložio je za 30 dana Jovanovićevo izjašnjavanje o krivici, ali će se optuženi, zbog novogodišnjih praznika, ponovo pojaviti pred Tribunalom tek posle 12. januara 2004. godine.\n05. decembar 2003. 15:35\nGeneralni sekretar NATO-a Džordž Robertson izjavio je u Briselu da je Srbija i Crna Gora učinila ogroman napredak u izgradnji moderne evropske države i ponovio stav ministara Alijanse da bi državna zajednica, ako ispuni uslove, već sledeće godine mogla ući u Partnerstvo za mir.\nRobertson je u pred šefovima diplomatija članica NATO-a ocenio da su SCG i BiH učinile veliki napredak da bi napustile destruktivni nacionalizam 90-tih godina i stvorile moderne evropske države.\n05. decembar 2003. 15:22\nMinistar policije Srbije Dušan Mihajlović izjavio je Tanjugu da je i posle 30. septembra kada je zaključen Izveštaj o "hiljadu tvrdih dana" do danas, nastavljena tendencija stabilne bezbednosne situacije u zemlji i stanja javnog reda i mira, kao i da je rasvetljen veći broj počinjenih krivičnih dela.\nPadom Zemunskog klana i povećanom efikasnošću policije došlo je do presecanja krijumčarskih kanala, rekao je Mihajlović i dodao da sada droga nelegalno dospeva iz okruženja i sa Kosmeta. Mihajlović je naveo da je broj ubistava u odnosu na prošlu godinu do danas smanjen za 15,8 odsto, broj razbojništava za 7,7 odsto, broj otmica za 45,2 odsto, a broj kradja vozila za 32,3 odsto.\n05. decembar 2003. 14:09\nMinistar finansija Srbije Božidar Djelić izjavio je da će do kraja ove godine iz budžeta biti izdvojeno oko sto miliona dinara za finansiranje stranaka, a sledeće godine oko 300 miliona dinara za njihovu redovnu aktivnost, dok će umesto ovogodišnjih deset, od iduće godine za predizbornu kampanju biti obezbedjeno oko 200 miliona dinara.\nPrivatno finansiranje za kampanju ne može biti veće od 20 odsto od javnog finansiranja kampanje, istakao je Djelić na konferenciji o primeni Zakona o finansiranju političkih stranaka, koji stupa na snagu 1. januara 2004. godine. Djelić je naglasio da će kontrola trošenja budžetskih sredstava za finansiranje stranaka biti najstrožija u Evropi.\n05. decembar 2003. 13:41\nSrbija i Crna Gora može biti primljena u NATO program Partnerstvo za mir do Samita Alijanse u junu u Istanbulu - izjavio je američki državni sekretar Kolin Pauel na ministarskom zasedanju NATO-a u Briselu.\nPrema rečima Pauela, izručivanje generala Vojske Republike Srpske Ratka Mladića Haškom sudu i rešavanje pitanja tužbe Beograda protiv članica NATO-a zbog bombardovanja SRJ omogućiće podršku Vašingtona prijemu SCG u Partnerstvo za mir. Naglašavajući da američka administracija pozdravlja ponudu vlasti u Beogradu da upute vojnike u Misiju UN u Avganistanu, Pauel je pozvao Savet NATO-a da što pre prihvati tu ponudu.\n05. decembar 2003. 13:33\nGradjani BiH i Hrvatske od 1. januara naredne godine prelaziće granicu samo sa ličnom kartom, predvidjeno je Sporazumom o medjusobnom ukidanju viza koji su u Sarajevu potpisali članovi Medjudržavnog veća za saradnju BiH i Hrvatske.\nPredsedavajući Predsedništvom BiH Dragan Čović je na pres konferenciji posle sednice najavio i trilateralni sastanak na vrhu Srbije i Crne Gore, Hrvatske i BiH koji će biti posvećen povratku izbeglica i raseljenih osoba.\n05. decembar 2003. 11:18\nSudsko veće Haškog tribunala je osudilo na 20 godina zatvora generala Vojske RS Stanislava Galića, bivšeg komandanta Sarajevsko-romanijskog korpusa, za opsadu i bombardovanje Sarajeva od 1992. do 1995. godine.\nGalić je prvi osumnjičeni kome je pred Tribunalom bilo sudjeno za 44-mesečnu opsadu Sarajeva, a proglašen je krivim za zločine protiv čovečnosti i ratne zločine, navodi Rojters. Tužilaštvo je tražilo za Galića kaznu doživotnog zatvora, a on se na sudu izjasnio da nije kriv.\n»»» Početak strane


Ko sve ima priliku da se u subotu vrati u rijaliti Zadruga 2?! - Reality & TV Show - Zadruga - Vesti - Svet Plus\nKo sve ima priliku da se u subotu vrati u rijaliti Zadruga 2?!\nKo sve ima priliku da se u subotu vrati u rijaliti "Zadruga 2"?! Naravno, najveća polemika je oko Aleksandre Subotić i Vladimira Tomovića s obzirom na to da se Stanija nedavno vratila u rijaliti.\n10:34 6. FEB 2019.\nPodsetimo, Aleksandra je izbačena kada je fizički nasrnula na Minu Vrbaški, dok je Vladimir izbačen nakon sukoba sa Aleksandrom Subotić. Ovim povodom se na Instagramu oglasio i Vladimir koji je otkrio ko bi sve mogao ponovo da se nađe u Imaginarijumu:\n"Da se oglasim pošto me pitate u vezi sa baražom. Ljudi koji su izbačeni regularno će u subotu biti u Beogradu i boriti se za povratak u rijaliti. Ako mene pitate, podržaćete Nikolu Bokuna jer znam da bi Staniji bilo drago da on uđe i bude tamo moja desna ruka. E sada, kada sam ja u pitanju tu je situacija zamršena. Ne mogu baš sve da otkrijem, jedino što mogu reći je da nije do mene. Da se ja pitam, znate svi gde bih bio sada, tako da nastavite sa podrškom. Hvala vam."\nZadruga 2povratakVladimir TomovicAleksandra Suboticrijalitirealitytop reality\nSiniša Kulić: Hana laže za sve ..\n14. septembar 2020.. 10:43\nRijaliti Zadruga 4 napustio je ..\n14. septembar 2020.. 10:12\nZadruga 4 - izbor za Mis: Onu su ..\n13. septembar 2020.. 09:29\nMarija Kulić: Ja nisam ku*va Stanija pa da se skidam!


Neuigranost presudila – Ragbi Savez Srbije\n13/09/2015 by Goran Porobic\nJuče je u Beču odigrana prva utakmica RRC-a u kojoj je naš RT Beograd izgubio od domaćina rezultatom 37-14 (na poluvremenu 17-0).\nOd samog početka „ekspedicije“, primetna je bila dobra atmosfera u ekipi kao i želja da se u takmičenju startuje pobedom. Iako je u putu bilo očekivanih problema (zatvorena granica između Mađarske i Austrije produžila je put Ragbi timu Beograda preko Slovačke), to niko u ekipi nije bio spreman da koristi kao alibi.\nDobro prospavana noć u ugodnom smeštaju posle kvalitetne večere je trebala da izbriše tragove svih neprijatnosti u putu.\nOno na šta nisu računali naši momci jeste veštačka trava na terenu na kojem je odigrana utakmica.\nObe ekipe ulaze motivisano u meč i prvu polovinu prvog poluvremena igraju ravnopravno. Međutim u drugoj polovini ekipa Donau-a dolazi do prvih poena uspešnim izvođenjem kazne (Thomas Fisher) a brzo zatim i do dva eseja (Johannes i Mathias Dachler, Thomas Fisher oba pretvaranja) što ih dovodi u osetnije vođstvo od 17-0 sa kojim odlaze na pauzu između dva poluvremena.\nU drugom poluvremenu ekipe već posle nekoliko minuta igre razmenjuju eseje (Stephan Asboth i pretvaranje Thomas Spicher i Uroš Babić, esej i pretvaranje) pa je rezultat do polovine drugog poluvremena 24-7. U drugoj polovini drugog poluvremena borbeni domaćini realizuju još jednu kaznu (Thomas Spicher) a brzo potom i još jedan esej (Thomas Fisher, esej i pretvaranje) i podižu skor na nedostižnih 34-7. Naši momci se nisu predavali do kraja pa u završetku drugog poluvremena postižu i drugi esej (Predrag Keglić, pretvaranje Aleksandar Đorđević) i smanjuju razliku na 34-14. Konačan rezultat 37-14 postavljaju domaćini uspešnom realizacijom kazne na samom kraju utakmice.\nZapisnik sa utakmice možete pogledati na linku.\nPrema rečima trenera Milana Orlovića, porazu je najviše doprinela neuigranost kao i mnogo individualnih grešaka. S druge strane ekipa domaćina je bila fizički spremna, uigrana i vrlo borbena ali da to nije ekipa koja se ne može pobediti. Dodaje i da su se igrači sa klupe opravdali ukazano poverenje što pokazuje i rezultat u drugom poluvremenu.\nZaključak trenera je da je ovo dobar početak ali da mora da se radi na ispravljanju primećenih grešaka u igri.\nMomcima iz Donaua čestitamo na pobedi a našim momcima želimo više sreće i uspeha na sledećoj utakmici koja ih očekuje u RRC-u već sledećeg vikenda, protiv RT Dalmacije.\nFiled Under: Vesti Tagged With: ragbi savez srbije, RC Donau Wien, reprezentacija, rrc, RT Beograd, srbija


EU je sjajan projekt sa bednim rukovodstvom\nBeta 29. juna 2016. 17:05\nPredsednik Češke Miloš Zeman izjavio je danas da je Evropska unija sjajan projekt, ali s bednim rukovodstvom, i da su Britanci glasali za odlazak iz EU zbog apsolutne nesposobnosti sadašnjeg rukovodstva i njihovog običaja da preplavljuju Evropu besmislenim propisima.\n„Ovo je strategija dvostrukog gubitka, kada su poražene obe strane. Velika Britanija prestaje da bude velika zato što će se Škotska otcepiti u roku od tri do pet godina. A EU gubi treću najjaču evropsku privredu. Priključujem se onima koji tvrde da su glavni faktor bile bojazni Britanaca od apsolutne nesposobnosti sadašnjeg rukovodstva EU“, rekao je Zeman u Jihlavi, tokom obilaska juga Češke.\nOn je uporedio razliku izmedju državnika koji su osnivali Evropsku zajednicu sa današnjim kao razliku izmedju prve lige i druge ili čak seoskih fudbalskih utakmica.\n„Moj stav kao evrofederaliste jeste da je EU sjajan projekt s bednim rukovodstvom“, rekao je Zeman.\nČeški predsednik upozorio je da sadašnja EU preplavljuje zemlje članice besmislenim propisima i kao ilustraciju naveo da kada pita češku evrokomesarku Vjeru Jourovou čime se bavi, ona mu odgovora da priprema smernicu o vosku, uključujući tu i pogrebne sveće, ili tonerima za štampače.\n„Nemojte se ćuditi što kada ti birokratski ludaci izdaju takve smernice, a pri tome nisu u stanju da zaštite spoljne granice od migracijskog talasa, da će vam se takvo vodjenje inače sjajnog projekta zgaditi i da ćete ga napustiti. I to je po mom mišljenju zaista osnovni uzrok Bregzita“, rekao je Zeman.\nProšle sedmice, kada je objavljeno da su Britanci glasali na referendumu za Bregzit, predsednik Zeman kao glavni razlog naveo je strah od migracije, a za Bregzit je optužio Evropsku komisiju i njenu politiku dobrodošlice izbeglicama, izrazivši razočaranje što sada više neće biti Londona kao protivteže politici Francuske i Nemačke u Evropskoj uniji.


Prekršio zabranu kretanja na području Višegrada – Visegradlive.com\nHome / Visegrad / Aktuelnosti Višegrad / Prekršio zabranu kretanja na području Višegrada\n30. Marta 2020.\tAktuelnosti Višegrad 862 Views\nPolicijska uprava Foča apeluje na građane da poštuju Zaključak Republičkog štaba za vanredne situacije o obaveznom sprovođenju mjera za reagovanje na pojavu bolesti izazvane novim virusom, a kojim se propisuju vanredne mjere.\n29.03.2020. godine, u Višegradu, zatečeno je lice inicijala V.N. sa područja opštine Višegrad, kome je 19.03.2020. godine, na graničnom prelazu Vardište izdato rješenje o izolaciji u mjestu prebivališta, o događaju je obavješten opštinski zdravstveni inspektor koji se izjasnio da će se prema licu primjeniti Rješenje o obaveznom karantinu u mjestu Dobrun.\nNavedenom licu su uručeni prekršajni nalozi iz člana 22. Zakona o javnom redu i miru Republike Srpske.\nPrevious U Srbiji još 44 zaraženih, ukupno 785, troje preminulo (VIDEO)\nNext “Promijenjena odluka o cijenama, stariji mogu dva dana napolje”


Hit lige Donji Srem neporaženi lider, Moreira makazicama doneo pobedu Voši!\nFudbaleri Donjeg Srema su u meču trećeg kola Jelen Superlige u 90. minutu sa penala uspeli su da dođu do 2:2 i uzmu bod Slobodi u Užicu i naprave novu senzaciju posle pobede nad Partizanom. Javor je potvrdio dobru formu i savladao subotički Spartak sa 2:0, dok su mečevi Rad - Smederevo i OFK Beograd - Hajduk Kula završeni bez golova. Vojvodina je na "Karađorđu" ugostila i pobedila BSK iz Borče golom Almamija Moreire pet minuta pre kraja utakmice.\nFudbaleri Javora nastavili su dobru seriju i posle demoliranja Smedereva sa 5:0 u gostima, na svom stadionu pobedili su Spartak iz Subotice sa 2:0. Ivanjičani imaju impresivan skor sa dve pobede i gol-razlikom 7:0, ali i meč manje pošto je odložena "premijera" prvenstva sa Crvenom zvezdom.\nVeć posle dva minuta igre Silva je doneo prednost domaćinima, a šest minuta kasnije sa bele tačke Jakimovski je duplirao prednost.\nHit prvenstva Donji Srem nije uspeo da ostvari i treću uzastopnu pobedu, iako ju je najavio golom Ognjena Damjanovića u devetom minutu protiv Slobode u Užicu.\nGol fudbalera koji je presudio Partizanu u prethodnom kolu nije bio dovoljan, jer su već do kraja poluvremena Užičani preokrenuli golovima Ranđelovića i Beljića od 37. do 39. minuta. Ipak, Pećinčani su se borili do 90. minuta i uspeli da uzmu bod sa bele tačke. Strelca prvog gola Damjanovića oborio je Slavko Marić u šesnaestercu, a realizator je bio Petković.\nRad posle osvojenog boda na Marakani protiv Crvene zvezde nije uspeo da pobedi grogirano Smederevo na svom stadionu, iako je imao veliki broj udaraca na gol protivnika. Bodove su podeli i OFK Beograd i Hajduk iz Kule, koji su na Karaburmi odigrali takođe neefikasan meč.\nU poslednjem meču po subotnjem rasporedu, Vojvodina se dugo mučila protiv BSK-a iz Borče. Gosti su se grčevito branili rešeni da sačuvaju bod, o čemu govori i samo jedan upućen udarac na gol.\nSa druge strane, Novosađani su uputili čak 18 šuteva, pet je išlo u okvir, i došli su do pogotka u 61. minutu preko Miroslava Stevanovića. Ipak, poništen je zbog faula, i kako se meč bližio kraju, činilo se da neće biti odjeka na skandiranje oko 2000 navijača "hoćemo pobedu". Onda je na scenu stupio bivši plejmejker Partizana Almami Moreira, i na asistenciju Miroslava Stevanovića reagovao je makazicama i obezbedio tri boda Vojvodini.


Poslanici Skupštine Srbije i juče raspravljali o zabrani povlačenja tužbe protiv država NATO\nIza vrata dogovor Koštunica-Nikolić\nTokom zasedanja Nikoliću stigao poziv Koštunice da se sastanu i razgovaraju o rezoluciji radikala. U raspravi SPO ostao usamljen u zahtevu da se tužba povuče\nBEOGRAD - Krajnje je vreme da se u Srbiji konačno utvrdi politička odgovornost za odluke koje se donose. Srpski pokret obnove ostaje pri stavu da tužbu protiv NATO treba povući jer bi to imalo dobre efekte za državu.\nOvo je jedan od retkih disonantnih tonova koji se juče mogao čuti u Skupštini Srbije tokom rasprave koju su pokrenuli radikali - da se rezolucijom zabrani povlačenje tužbe SCG protiv NATO.\n- Ko je taj ko će da preuzme odgovornost ako ne povučemo tužbu, a tužba bude odbačena u oktobru, i ko je taj ko će, u slučaju da se Srbija ponovo dovede u veoma tešku situaciju, reći: "Da, ja sam predlagao, mi smo predlagali da se tužba ne povuče" - upitao je poslanik SPO Slobodan Živkucin tokom prepodnevnog zasedanja parlamenta. U raspravi su sve stranke, osim SPO, ponovile da ne treba povlačiti tužbu, ali i da rezolucija koju su predložili i socijalisti ne može da dobije podršku poslanika.\nU međuvremenu, zamenik predsednika SRS-a Tomislav Nikolić predložio je Skupštini da se predlog rezolucije preformuliše i da se iz teksta izbace "teške reči". Nikolić je zatim novinarima rekao da ga je premijer Srbije Vojislav Koštunica pozvao na sastanak u 14.30 sati, ali nije želeo da kaže šta će biti tema sastanka. U izjavi agenciji Beta Nikolić je samo dodao:\n- Imamo o čemu da razgovaramo.\nU pauzi zasedanja zakazane su konsultacije poslaničkih klubova, a u skupštinskom holu prepričavalo se kako će doći do političke trgovine. Poslanici nezvanično kažu da su predsednik i članovi Komisije za hartije od vrednosti, uprkos najavama socijalista, demokrata i radikala kako će glasati protiv, zapravo izabrani glasovima SRS-a. Zauzvrat, DSS bi podržao nešto izmenjenu rezoluciju radikala i tako im omogućio neophodnu većinu za usvajanje.\nNikolić: Bez dogovora\nPosle sastanka šefova poslaničkih klubova koji je trajao više od dva sata, potpredsednik SRS Tomislav Nikolić izjavio je juče da nije bilo saglasnosti za usvajanje Predloga rezolucije kojom bi se zabranilo odustajanje od tužbe protiv NATO.\nNikolić je rekao da se sastao s premijerom Koštunicom, a razgovarali su i o izmenama teksta rezolucije, prenosi Tanjug.\n- Koštunica je saglasan da bi se izmenama teksta rezolucije moglo doći do rezolucije za koju bi svi glasali ali, pošto na sastanku kod predsednika Skupštine Predraga Markovića nije došlo do dogovora, Skupština će nastaviti raspravu - izjavio je novinarima Nikolić.\nZa neke poslanike SPO, nije problematično ako DSS i radikali naprave "dil" oko rezolucije, ali su im sumnjivi eventualni budući dogovori te dve stranke.\nVeroljub Stevanović, šef poslaničke grupe SPO-NS u Skupštini Srbije, razgovore Koštunice i Nikolića kratko je prokomentarisao:\n- Valjda Koštunica zna kada je pravio dogovore o formiranju vlade šta je radio. Svako snosi odgovornost za svoje postupke i ima svoje razloge zašto to radi, ali kada za to dođe vreme, mi ćemo izreći svoj stav.\nGoran Paunović, šef poslaničke grupe G17 plus u srpskom parlamentu, uveren je da Koštunica i Nikolić neće razgovarati o podršci vladi, već samo o rezoluciji kojom se zabranjuje povlačenje tužbe protiv NATO.\n- Opstanak vlade nije doveden u pitanje i nema razloga da pričaju o tome. O eventualnom novom pozicioniranju vlade, moguće je govoriti tek posle lokalnih izbora. Izlazak trojice poslanika NDS-a iz poslaničkog kluba DSS-a ne znači da oni neće pružati podršku vladi u parlamentu. To je matematika, a politika je mnogo kompleksnija - navodi Paunović.\nDS neće da ruši vladu\nPrema držanju poslanika DS-a, može se samo zaključiti da ta stranka trenutno nema nameru da traži saveznike u parlamentu za rušenje vlade, a naročito ne na pitanju poput aktuelne rezolucije.\nŠef poslaničke grupe DSS-a Miloš Aligrudić kaže da svaka opoziciona stranka ima pravo da pokrene pitanje poverenja vladi.\n- Vlada ne može sama po sebi da padne da bi bila oborena - kaže Aligrudić i tvrdi da su napisi da će vlada pasti zbog Haga, novinske kalkulacije. Na pitanje novinara da li će i radikali ubuduće davati većinu DSS-u, Aligrudić kratko kaže:\n- To pitajte radikale.\nD. G - D. Đ.\nŠta radi MUP dok štampa piše da je Hadžić na Fruškoj gori\nDavinić: Saradnja s Kforom na Kosmetu značajno poboljšana\nI Čović za gradonačelnika\nNaši političari se ovih dana "muče" i na olimpijskim borilištima u Atini\nDrašković kritikuje ministra vera Srbije


Grad Kikinda finansira besplatne analize zemljišta - TV Kikinda\nHemijska analiza zemljišta predstavlja jednu od najvažnijih agrotehničkih mera, koja je važan preduslov za kvalitetan prinos. Već više od 15 godina u Vojvodini se radi ova metoda, a kikindski poljoprivrednici i ove godine moći će da je urade besplatno.\n-Poljoprivredna stručna služba „Kikinda“ potpisala je ugovor sa lokalnom samoupravom kojim će vlasnicima poljoprivrednih gazdinstava biti omogućena analiza zemljišta. Kao i ranijih godina i ove je moguća je analiza do pet uzoraka po gazdinstvu. Ukupna vrednost ugovora je 600.000 dinara i obuhvata 300 uzoraka. Pozivam poljoprivredne proizvođače da nam se jave jer će po dobijanju rezultata dobiti i preporuku za đubrenje zemljišta – istakao je Mladen Đuran, direktor PSS.\nPoljoprivredna stručna služba „Kikinda“ obavlja svoju delatnost na teritoriji našeg grada i opštine Novi Kneževac gde ima bezmalo 100.000 hektara poljoprivrednog zemljišta. Iz ove službe napominju da je dovoljno da poljoprivrednici daju broj parcele i savetodavaci će uzorkovati zemljište.\nmaj 13, 2020 Aleksandra Djuran\n← Istina izašla na videlo! Razotkrivena propaganda Petrovića i Zelenovića: Sankcionisani napadi na funkcionere SNS-a Vremenska prognoza →


Predsednik Džo Bajden stoji na podijumu tokom pauze u razgovoru sa građanima, koji je prenosila i televizija, u pozorištu Pabst, u Milvokiju, 16. februara 2021. (Foto: AP/Evan Vucci)\nPredsednik Džo Bajden obećao je da će većina osnovnih škola biti otvorena pet dana nedeljno do kraja njegovih prvih 100 dana na funkciji, čime je pojasnio svoj cilj, pošto se njegova administracija našla na udaru kritika kada su njegovi saradnici rekli da će se škole smatrati otvorenim ako budu držale časove uz prisutnost đaka i samo jedan dan u nedelju.\nBajdenovi komentari, tokom razgovora sa građanima u Milvokiju u organizaciji CNN-a, predstavljaju njegovu najjasniju izjavu o ponovnom otvaranju škola.\nBajden se u decembru obavezao da će ponovo otvoriti "većinu naših škola" u prvih 100 dana, ali se od tada suočio sa narastajućim brojem pitanja o tome kako će definisati i postići taj cilj, uz školske okruge koji funkcionišu u kombinaciji različite virutelne i nastave "uživo" širom zemlje.\n"Rekao sam da otvorite većinu vrtića i škola do osmog razreda, jer ih je najlakše otvoriti, a najpotrebnije je da oni budu otvoreni zbog toga kako to utiče na decu i porodice koje moraju ostati kod kuće", rekao je Bajden.\nPredsednik je dodao da su komentari sekretarke za medije Bele kuće Džen Psaki ranije ovog meseca da će rad škola na jedan dan u nedelji ispuniti njegov cilj "greška u komunikaciji".\nUpitan kada će nacija videti da se vrtić i đaci do osmog razreda vraćaju učenju uživo pet dana u nedelji, Bajden je rekao:\n"Bićemo blizu toga na kraju prvih 100 dana".\nRekao je da očekuje da će se mnoge škole zalagati da ostanu otvorene tokom leta, ali je nagovestio da će ponovno otvaranje trajati duže za srednje škole zbog većeg rizika od zaraze kod starijih učenika.\nAli, u mnogim odgovorima nastojao je da naglasi potrebu za finansiranjem kako bi ostvario svoje planove.\nObraćanje je imalo cilj da promoviše Bajdenov paket pomoći zbog koronavirusa od 1,9 hiljada milijardi dolara direktno američkom narodu, što je deo napora osmišljenog delom da bi se izvršio pritisak na republikanske zakonodavce i preusmerio Kongres da brzo usvoji zakon, sada kada je iza njih suđenje za opoziv Bajdenovog prethodnika.\nBajden je u utorak uveče naglasio koliko želi da se odmakne od Donalda Trampa, u više navrata odbijajući da govori o bivšem predsedniku i u jednom trenutku rekavši:\n"Dosadilo mi je da pričam o Donaldu Trampu".\n"Četiri godine sve što je bilo u vestima je Tramp. Sledeće četiri godine želim da budem siguran da su sve vesti američki narod" i dobio aplauz publike.\nTokom obraćanja, Bajden je takođe ponudio duh umerenog stava koji mu je pomogao da osvoji neodlučne države, kao što je Viskonsin, na izborima 2020. godine.\nOdupreo se zahtevu ljudi koji su postavljali pitanja da njegova administracija podrži progresivni cilj i oprosti 50.000 dolara iz studentskih kredita, ponavljajući svoju posvećenost kroz opraštanje samo 10.000 dolara.\nTakođe je rekao da je optimista u pogledu usvajanja zakona o proučavanju reforme policije.\nRazmotrao je i zakon o imigraciji koji bi njegova administracija trebalo da objavi ove nedelje. Bajden je potvrdio da je put do državljanstva za imigrante bez dokumenata od suštinske važnosti za bilo koji zakon koji bi on podržao, ali takođe je nagovestio da će biti otvoren prema postupnom pristupu imigracionoj reformi, pre nego prema sveobuhvatnom zakonu, ako je to potrebno.\nIzgledalo je da se Bajden uživao u svojoj prvoj prilici za proširenu interakciju sa običnim Amerikancima posle inauguracije. Tešio je učenicu drugog razreda koja nije mogla da ide u školu i koja je bila zabrinuta da može da dobije virus. Bajden joj je rekao da je manja verovatnoća da će se deca zaraziti, dodajući: "Ne bih brinuo o tome, dušo, časna reč".\nAmerikanci obeležavaju Dan predsednika\nTakođe je izneo intimno opis života u Beloj kući, izražavajući nelagodu zbog toga kako ga neguje osoblje. Posle otprilike mesec dana života u Beloj kući, Bajden se našalio da se probudio ujutro, pogledao svoju suprugu Džil i pitao: "Gde smo mi ovo?"\nBajden je naglasio da njegov zakon o velikoj pomoći zbog virusa već ima široku javnu podršku i napomenuo da su se neki analitičari zalagali za značajnu državnu potrošnju koja bi pomogla jačanju ekonomije.\n"Sad je vreme kada treba da trošimo", rekao je Bajden.\nOčekuje se da će Predstavnički dom glasati o toj meri sledeće nedelje.\nBajden je sleteo na glatku, snegom prekrivenu pistu, po ledenoj temperaturi, oko 90 minuta pre večernjeg programa.\nPitanja su mu bila upućena od malobrojne publike sastavljene od demokrata, republikanaca i nezavisnih građana pozvanih na mali, socijalno distancirani skup u starom pozorištu Pabst.\nBajdenovo putovanje u Viskonsin, državu koja je bila političko poprište i u kojoj je tesno pobedio prošlog novembra, dolazi u trenutku kada stopa zaraze koronavirusom i broj smrtnih slučajeva opadaju, pošto je nacija preživela dva najsmrtonosnija meseca u dosadašnjem toku pandemije.\nBela kuća takođe izveštava o povećanoj upotrebi vakcina širom zemlje posle sporog početka.\nAli Bajden je naglasio da je pred nacijom još dug put, jer hiljade Amerikanaca svakodnevno umire u najgoroj američkoj krizi javnog zdravlja u veku. Virus je izazvao smrt više od 485.000, a novonastale varijante komplikuju napore odgovora na epidemiju.\nAli mnogi republikanski zakonodavci i dalje se sumnjičavo češkaju po bradi zbog cene paketa koji podrazumeva slanje čekova od 1.400 dolara većini Amerikanaca, kao i pomoć preduzećima, školama, vlasnicima kuća i iznajmljivačima.


Cipela radna, duboka\nŠifra Artikla: 32275\nRadna obuća od kože koja ispunjava osnovne zahteve zadatog standarda. Zatvorenih peta sa antistatičkim svojstvima i absorbcijom energije u oblasti pete. Đon PU duple gustine, protivklizan, otporan na ulja, antistatičkih svojstava.Ispunjava zahteve standarda: EN ISO 20347:2012 O1 SRC . UPOTREBA:Industrija u širem smislu, mašinstvo, građevina, poljoprivreda, skladišta, javne korporacije.U cilju pravilnog korišćenja obuće preporučuje se da odaberete odgovarajući model u skladu sa zahtevima radnog mesta, odgovarajućim atmosferskim uslovima, da odaberete odgovarajuću veličinu.Redovno čistite cipele četkama, krpom, sredstvima za čišćenje, itd. Obavljajte negu gornjeg dela obuće sjajem - koji sadrži mast, vosak, silikon, itd.Učestalost treba da bude u skladu sa uslovima na radnom mestu. Ne koristite agresivne proizvode poput benzina, kiselina, rastvarača koji mogu da ugroze kvalitet, bezbednost i životni vek obuće.Ne sušite obuću u neposrednoj blizini izvora toplote. Čuvajte obuću kada se ne koristi, na suvom, čistom, i dobro provetrenom mestu.


Svakodnevnica se raširila preko kanala u Veneciji, 22. april 2020.\nU Italiji, u kojoj je uvedeno ograničenje kretanja 10. marta, više od 95 odsto hotela je zatvoreno. Samo tokom uskršnjih praznika, ovaj sektor je izgubio 300 miliona evra, podaci su grupacije “Konfiindustrija Albergi” (Confindustria Alberghi).\nSituacija bez presedana još od Drugog svetskog rata, pogađa sve: od međunarodnih avio prevoznika i lanaca hotela do malih porodičnih apartmana, navodi Asošijejted pres (AP).\nHotel Neptuno, gde se nalaze najveća plaža i marina u Valensiji, trećem po veličini španskom gradu – u normalnim okolnostima prepun je gostiju. Ove godine nastoji da finansijski preživi, piše “Volstrig Džornl” (The Wall Street Journal).\nU martu je otkazano 95 odsto rezervacija za letnju sezonu. Direktorka Masijel Garsija je poslala 32 od 40 zaposlenih na neplaćeni odmor. Oni koji su ostali na poslu, sređuju hotel za slučaj, kako se direktorka nada, da sa popuštanjem restriktivnih mera – deo gostiju ipak dođe.\nOna se nada da će više domaćih turista makar delimično nadoknaditi izostanak stranih, koji čine 80 odsto njenih gostiju. Prema podacima Svetskog saveta za svetska putovanja i turizam (the World Travel and Tourism Council - WTTC) za prošlu godinu, udeo inostranih posetilaca u turističkoj potrošnji Španije iznosio je 56 odsto.\nZemlje na jugu Evrope su među najteže pogođenim i samim korona virusom, a i propašću turizma, jer itekako zavise od njega.\nIako Grčka ima mnogo manje preminulih od korona virusa nego Španija i Italija – 123 naspram više od 20 hiljada u ove dve zemlje – njen turistički sektor je takođe teško pogođen u trenutku kada je počela da se oporavlja od posledica prethodne krize, 2008. godine.\nVlade se mobilišu da ublaže ekonomski šok uzrokovan pandemijom\nPrema optimističnom scenariju, skoro trećina radnika u evropskom turističkom sektoru će ostati bez posla, u najmanju ruku kratkoročno, kazala je Dženifer Idu (Jennifer Iduh), čelnica odeljenja za istraživanja pri Evropskoj komisiji za putovanja, koja okuplja nacionalne turističke organizacije.\nMasovna otpuštanja u ovom sektoru zbog korona virusa mogu dovesti do još veće stope nezaposlenosti od 27 odsto koliko je zabeleženo nakon krize 2008, ukoliko Vlada ne pomogne, ističe Antonio Garsia Paskual (Garcia Pascual), profesor Škole za napredne međunarodne studije Univerziteta Džon Hopkins (Johns Hopkins School of Advanced International Studies).\nIako se očekuje ukidanje većine restriktivnih mera do leta, mnoga ograničenja će ostati na snazi, pre svega ona koja se odnose na fizičku distancu.\nZbog toga stručnjaci smatraju da se ne može očekivati da će se potrošači brzo vratiti svojim pređašnjim navikama da putuju - što zbog straha od virusa što zbog efekta ekonomske recesije na njihove kućne budžete.\n'Turizam treba da prvi dobije pomoć'\nParkirani avioni holandske kompanije KLM


Unutrašnjost voza koji je trebalo da saobraća od Beograda do Mitrovice\nZašto je zaturen kontekst totalnog srpsko-albanskog razlaza i zbog čega se u dijalogu o Kosovu u Srbiji potpuno prećutkuje odgovornost za dešavanja koja su prethodila ratu 1999. godine, odnosno proglašenju kosovske nezavisnosti 2008. godine?\nPolitička i intelektualna elita ćuti o onome šta je dovelo do toga da Srbija izgubi deo teritorije, odnosno da građani albanske nacionalnosti svoju budućnost vide jedino u nezavisnoj državi Kosovo.\nSofija Todorović, iz Inicijative mladih za ljudska prava u Srbiji, koja je rođena 1992. godine, dakle posle početka ratova na teritoriji bivše Jugoslavije, kaže da se o tome šta je prethodilo, dakle o kontekstu tih događaja, malo ili ni malo zna.\n„Ne idete ulicom pa vam iz džepa ispadne kontekst, pa ga izgubite“, komentariše sagovornica RSE.\n"Posledica je sistemske odluke to što mi ne govorimo o stvarima koje su uzrok okolnosti u kojima se danas živi u Srbiji i u regionu kakvog poznaju danas mladi ljudi. U školi se, na primer, uči o NATO bombardovanju kao nečemu što je zlo, a bez ikakve priče šta se događalo pre i posle toga", navodi Todorović.\nA šta bi sve trebalo znati?\nSudbina Kosova se rešavala, odnosno Kosovo se gubilo još od 1988. i 1989. godine, podseća Nataša Kandić, osnivačica Fonda za humanitarno pravo.\nTadašnji lider Srbije Slobodan Milošević krenuo je da takozvanim „događanjem naroda“ ruši stečenu autonomiju pokrajina Kosova i Vojvodine koje su bile federalne jedinice u okviru Jugoslavije. Novim Ustavom Srbije 1990. godine praktično se ukida autonomija.\nSledi donošenje Kačaničkog ustava kojim je 114 delegata Albanaca u tadašnjem sazivu pokrajinske Skupštine Kosova proglasilo odvajanje Kosova od Srbije. Kosovski Albanci prelaze u ilegalu, stvaraju paralelne insitucije u kojima se školuju, leče, vode politički život... Masovno dobijaju otkaze, postaju građani u ilegali.\nNataša Kandić kaže da slede masovna kršenja ljudskih prava Albanaca:\n„U periodu od 1991. do 1998. godine Fond za humanitarno pravo zabeležio je da je preko osamnaest hiljada Albanaca bilo pozvano na informativni razgovor (u policiju). Više hiljada njih je tom prilikom pretučeno, vršeni su pretresi njihovih kuća, oduziman i nikad vraćen novac...“\nGodine 1998. počinju oružani incidenti, pa ozbiljni sukobi između Vojske Srbije i u međuvremenu formirane OVK-a (Oslobodilačke vojske Kosova). Nataša Kandić kaže da su vršeni masovni zločini, podseća na ubistvo jedne albanske porodice samo zbog toga što je oružana grupa pripadnika OVK-a prešla preko njihovog imanja.\n„U Likošanima srpska policija upada u kuću porodice Ahmetai i ubija sve muške članove porodice koji su došli na zimski odmor jer su živeli i radili u inostranstvu. Niko od muškaraca iz te porodice nije preživeo“, iznosi Nataša Kandić.\nNakon neuspelih pokušaja prekida praktično rata na Kosovu, uz mnoštvo zločina za koje se kasnije sudilo najvišim oficirima Vojske Srbije pred međunarodnim Sudom za ratne zločine u Hagu, a pripremaju se i suđenja pripadnicima OVK-a pred nedavno formiranim Specijalnim sudom, Vašington odnosno NATO, odlučuje da prvi put u svojoj istoriji na tlu Evrope bombarduje jednu državu, tadašnju Saveznu Republiku Jugoslaviju, odnosno Srbiju i Crnu Goru.\nNataša Kandić iznosi podatke Fonda za humanitarno pravo u Beogradu i u Prištini:\n„Od februara 1998. do kraja 2000. godine ukupno je 13.535 osoba izgubilo život ili nestalo na Kosovu. Od toga je 10.317 civila (8.676 Albanaca, 1.196 Srba i 445 Roma), 2.135 su pripadnici Oslobodilačke vojske Kosova (OVK) a 1.080 pripadnici vojske i policije Republike Srbije.“\nImena nestalih i Albanaca i Srba, Priština\nMilošević posle tri meseca bombardovanja priznaje poraz.\nVojno-tehnički sporazum u Kumanovu potpisan je 9. juna 1999. godine. Sporazumom su prekinuti vazdušni udari NATO na Saveznu Republiku Jugoslaviju. Dan kasnije usvojena je rezolucija 1244 u Savetu bezbednosti UN.\nPovlače se srpske snage sa Kosova, ulaze međunarodne snage. Nataša Kandić se priseća slika dve kolone. Sa jedne strane kolona traktora i kamiona prema Srbiji, odlazak oko stotinu hiljada kosovskih Srba zajedno sa vojskom i policijom, a sa druge kolona od šest stotina do osam stotina hiljada Albanaca koji se iz izbeglištva vraćaju na Kosovo iz susednih zemalja.\nO svemu tome se, kaže Sofija Todorović, u Srbiji ne govori javno, ne govori se kakva je bila uloga države Srbije.\n„Nije bilo hrabrosti da se kaže: da, ono što je Srbija radila na Kosovu 90-ih godina jeste bilo masovno kršenje ljudskih prava! Da, ono što je Srbija radila na Kosovu 90-ih godina jeste bila posledica nacionalističke politike! Da, Srbija ne želi nikada više da vodi takvu politiku i to je nešto čega želimo da se odreknemo u budućnosti, da bismo uspeli da konačno gradimo mir na zdravim osnovama a ne da koristimo konfuziju i neznanje i da u neznanju održavamo društvo. Pre svega, u nerazumevanju. Jer, ako nemate znanja, onda se sve svede na MI i ONI, ko je zao a ko nije i ko kome hoće nešto da otme“, kaže aktivstkinja Inicijative mladih za ljudska prava.\nKosovo: albanska i srpska realnost\nOno o čemu se u Srbiji permanentno govori jeste etničko nasilje marta 2004. godine, koji se u Srbiji naziva „pogromom“, u kome su spaljene srpske kuće i crkveni objekti i ubijeno 19 osoba – 11 Albanaca i osam Srba. Takođe, u Srbiji se pamte ubistva Srba koja su ostala nerazjašnjena (u Starom Grackom, poznato i kao ubistvo 14 srpskih žetelaca u julu 1999. godine, kao i ubistvo dvojice srpskih dečaka i ranjavanje četvorice u Goraždevcu). Nasilja nad Albancima u 90-im godinama se ne pominje. To je u Srbiji i danas tabu tema.\nDeset godina nezavisnosti Kosova: 'Uspeli smo, jer smo znali šta želimo'\nKosovo 2008. godine proglašava nezavisnost, slede priznanja od strane mnogih država sveta, preko stotinu njih. Ipak, stolicu u UN Kosovo ne može da dobije.\nSrbija blokira učešće na šta ima pravo prema Rezoluciji UN 1244. Slede neuspešni pregovori u posredstvu Brisela. Tadašnja vlast ima jaku nacionalističku opoziciju i ne usuđuje se na radikalnije poteze.\n2012. godine dolazi do smene vlasti, deo bivše radikalne stranke na čelu sa Aleksandrom Vučićem postepeno menja kurs prema konačnom rešenju Kosova, briselski dijalog donosi prve rezultate, a onda se ponovo sve zaustavlja.\nNajzad, postaje jasno - evropski put Srbije zavisi od rešenja kosovskog čvora. Na redu je pravno obavezujući sporazum. Nagađa se šta je na stolu - da li se ponovo otvara Pandorina kutija prekrajanja granica na Balkanu, razgraničenje, podela, demarkacija...\nKada je za Srbiju izgubljeno Kosovo, pitali smo naše sagovornice.\nNataša Kandić kaže da su počinjeni zločini na Kosovu doveli do toga da je Srbija Kumanovskim sporazumom izgubila svako pravo da odlučuje o Kosovu.\nSrbija je izgubila Kosovo, kaže Sofija Todorović, onog momenta kada je njenim građanima koji žive na delu njene teritorije odlučila da ukine sva ljudska prava koja su im bila zagarantovana, a to je bilo 90-ih godina.\nSa korenima problema ne suočavaju se samo vlast i opozicija, nego ni kompletan kulturološki korpus u Srbiji, bežeći od kolektivne odgovornosti za ono što je učinjeno. Nema priče o kontekstu u javnosti, kaže politikolog Jovan Komšić, zbog toga što se faktički gradi srpska država – nacija od 90-ih godina naovamo, a onda i od dvehiljaditih.\nTaj identitet je utemeljen na ideji srpskog naroda i srpske nacije kao žrtve jugoslovenske tvorevine, kao žrtve svih prethodnih ratova, Drugog svetskog rata i ratova 90-ih.\n“Taj identitet srpske nacije, na žalost, stvaran je u jednoj ratnonacionalističkoj histeričnoj atmosferi. Naprosto, živimo u svetu urođeničkog prava na mržnju, umesto u svetu ljudskih prava na toleranciju, saradnju i suživot“, zaključuje Komšić.


Neverbalna komunikacija u poslovnom okruženju - Zequester\nDo sada je u našim blogovima bilo reči o tome kako se na klijente može uticati putem društvenih mreža, a kroz korišćenje jednostavnih psiholoških trikova koji često uključuju boje, koncept slike i kombinaciju elemenata. Danas pričamo o drugačijoj, neposrednoj formi komunikacije, koja uključuje direktnu vezu sa klijentom. Ipak, i takvu, direktnu vezu, danas interpretiramo kroz kontekst neverbalne komunikacije.\nInteresantno, mnoga istraživanja su pokazala da proizvod pored njegovog kvaliteta, najmanje prodaje cena, a najviše slikovni prikaz, boje, pa čak i stvaranje bliskog odnosa sa klijentom. Raspravljajući o strategijama uspešnog marketinga, opisali smo osam različitih metoda koje možete proveriti na ovom linku 8 Uspešnih marketing strategija.\nU današnjem blogu fokus je na poslovnoj komunikaciji i njenim elementima, koji često uključuju blizinu sagovornika, intonaciju, pogled, položaj tela i mnoge druge faktore. Iako neprimetni, upravo ovi faktori mogu pomoći da zaključite prodaju. Slična pravila će važiti i za vođenje instagram storija, jer kao što možemo zaključiti uspešniji su oni instagram storiji u kojoj je osoba nasmejana, više gleda u kameru i ima fluentniji izbor reči. Nimalo drugačije, u direktnom odnosu sa klijentom, veoma je bitno da ostvarujete kontakt pogledom, da klimate glavom dok klijent priča (što nije nužno i potvrda onoga što klijent govori) i pazite na položaj tela prema sagovorniku.\nJedan od bitnijih elemenata neverbalne komunikacije jeste kontakt pogledom putem kojeg tražimo informaciju, pokazujemo pažnju i interesovanje, tražimo i kontrolišemo interakciju, utičemo na druge, pružamo priliku za reakciju onih koji slušaju dok govorimo i otkrivamo stavove. Alan Piz, kao jedan od bitnijh stručnjaka iz ove oblasti naglašava da je poslovna komunikacija bila uspešna, ako je od 60% do 70% vremena dolazilo do razmene pogleda sa klijentom.\nMeđutim, dešava se da su neposredni kontakti nekada neprijatniji za obe osobe, pa Alan Piz predlaže da se osoba u komunikaciji fokusira na trougao iznad očiju dok održava kontakt pogledom, taj trik može pomoći u neprijatnim situacijama. Sa druge strane, on pominje da razgovor postaje intimniji i prisniji u onom trenutku kada se sagovornici usmere na trougao ispod nivoa očiju, dakle trougao koji uključuje oči i usta. To je odnos poverenja i obično predstavlja posledicu većeg broja interakcija sa klijentom, gde su obe strane opuštene, jer su izgradile odnos poverenja.\nOno što je posebno interesantno je da kako oči otkrivaju stavove saovornika, često skretanje pogleda može da izazove nepoverenje kod druge strane, iako to što sagovornik izgovara je potkrepljeno činjenicama i odgovorajućim faktorima. U nekim situacijama, kontakt očima se izbegava kroz nošenje naočara, ali u poslovnom kontekstu sam čin je neprofesionalan i kao takav nije svima dozvoljen.\nSledeći nimalo zanemarljiv faktor je izražajnost lica, jer kroz komunikaciju najviše interagujemo ekspresijama očiju, usta, čela, cele površine lica. Pol Ekman je istraživao oblast ekspresivnosti, da bi utvrdio da se kroz pokrete lica može ispoljiti sreća, tuga, iznenađenje, strah, ljutnja i gađenje. Iako se po izrazu lica može mnogo toga zaključiti, često se dešava da u komunikaciji, pogotovo neprijatnoj prikrivamo prave emocije i nezadovoljstvo, što često rezultira lažnim osmehom, spuštanjem glave i mnogim drugim mikroeskspresijama.\nIako generalno važi pravilo da se osoba nasmeje koliko god razgovor bio neprijatan (budući da osmeh kakav god da je ostavlja bolji utisak), ipak i po osmehu se vidi da li je osoba zainteresovana za razgovor ili ne. Lažan osmeh obično uključuje zatvorena usta i malu mišićnu aktivnost oko usana. Takođe, ako su oči zatvorene, a sagovornik u razgovoru često stavlja ruku ispred lica, grudi ili na neki drugi način to bi značilo da krije prave emocije i štiti sebe neprijatnosti. Interesantno je da se kod lažnog osmeha ne javljaju linije na čelu, celo lice deluje pomalo kruto, pa je i sam osmeh usiljen.\nU toku komunikacije treba obratiti pažnju i na pokret glavom, jer klimanje i odmahivanje glavom najčešće govore o stavu osobe o predmetu komunikacije. Nekada se stav klijenta može promeniti, ako naučimo kako da odgovorimo na ove signale i usmerimo ih u pozitivnom smeru. Osobe koje obično imaju podignutu glavu u razgovoru ili sede tako da deluju više u odnosu na drugu osobu često pokazuju autoritet ili pak svoje samopouzdanje, status ili znanje. Neretko osoba nesvesno podiže glavu kada je sagovornik upita za mišljenje ili sugestiju o nekoj oblasti.\nSa druge strane, savijena glava i pogled usmeren ka stolu ili rukama u odnosu na sagovornika često govori o inferiornosti, nekada i težim psihološkim stanjima. Sa stanovišta poslovne komunikacije može da ukazuje na frustraciju, strah ili neki vid neprijatnosti.\nU trećoj varijanti, glava savijena ka levoj ili desnoj strani uz povremeno klimanje može simbolizovati zainteresovanost za sagovornika i/ili aktivno slušanje onoga što sagovornik govori. Nekada se ovi pokreti mogu koristiti i za rešavanje težih oblika komunikacije. Na primer, ako smatrate da komunikacija sa klijentom nije kvalitetna uvek ga možete pitati za mišljenje ili blago klimnuti glavom dok izražava svoje stanovište kako biste time pokazali poštovanje njegovog mišljenja, što nije nužno i prihvatanje istog.\nPokret tela i njegovo držanje\nPokret tela, kao i njegovo držanje takođe mnogo govore o smeru razgovora i odnosu među klijentima. Primetno je da se razgovori za posao i intervjui obično obavljaju u opoziciji sagovornika, gde jedan sedi naspram drugog što samoj situaciji dodaja mnogo ozbiljniji i poslovni prizvuk. Kod žena i muškaraca je primetno da kada sede u ovom položaju obično prekrste noge ili ruke kako bi suptilno ,,branili” svoje telo, budući da se u ovoj poziciji osećaju ranjivo.\nMnogi eksperti iz oblasti neverbalne komunikacije kažu da treba svesno naterati sebe da sedimo što prirodnije, jer će se onda i mozak opustiti, pa nećemo situaciju doživeti toliko stresno kako bismo inače. Mnogo je neformalnije, pa samim tim i manje stresno ako sedimo do sagovornika i postavljamo pitanja, nego naspram njega.\nI u situacijama rukovanja ili razgovora gde sagovornici stoje jedan pored drugog može se videti odnos sagovornika. Ako sagovornik pretenduje da mrvi šaku druge osobe znači da svesno ili nesvesno pokazuje moć i kontrolu. U obrnutom slučaju, vrlo slabo i mlitavo rukovanje pokazuje nesposobnost, strah ili nezainteresovanost. Rukovanje koje je relativno čvrstog stiska ukazuje na asertivnost i poslovnost, kao i spremnost na kompromis.\nU situacijama gde osobe stoje jedna pored druge, a jedna od njih prekršta ruke ili je telom i nogama okrenuta od sagovornika može značiti da osoba nije zainteresovana za razgovor. Nasuprot tome ako je sagovornik okrenut direktno ka osobi vrlo je moguće da je zainteresovan za temu razgovora i rezultat takve poslovne komunikacije biće uspešan.\nU neverbalnu komunikaciju spadaju i drugi faktori kakvi su dodir, razdaljina sagovornika, orijentacija sagovornika, njihova pojava i građa. Svaki od ovih elemenata nedvosmisleno može usmeriti komunikaciju u smeru uspešnog ili manje uspešnog rezultata. Ove i sve navedene elemente treba imati u vidu prilikom uspostavljanja odnosa sa klijentom, budući da upravo jedan od ovih elemenata može biti presudan u sklapanju ugovora, prodavanju proizvoda ili nekoj drugoj interakciji.\nTags: alan piz, neverbalna komunikacija, pol ekman, poslovna komunikacija


Putin: U Rusiji mora ostati predsednički sistem - Kineski Radio Internacional\n2020-01-23 15:11:55 | CRI\nRusija mora ostati snažna država sa predsedničkim sistemom, kazao je predsednik Ruske Federacije Vladimir Putin upitan o mogućoj promeni sistema nakon isteka njegovog drugog predsedničkog mandata, 2024. godine.\nPutin je prošle nedelje predložio promene Ustava, koje slabe predsednička ovlašćenja na račun ruske vlade i premijera. To je navelo mnoge da se zapitaju da li dugogodišnji predsednik želi nazad u fotelju, u kojoj je sedeo od 2008. do 2012.\n„Naša zemlja, na prvom mestu, mora da održi predsednički sistem. Takođe, imamo, mnogo etničkih grupa, nacionalnosti, različitosti, koje je nemoguće integrisati u okvir parlamentarne republike“, kazao je Putin.\nPutin je u utorak odobrio postavljenje nove vlade, u kojoj su svoje mesto našli i mnogi ministri iz nedavno raspuštene.


NAJAVILI IZ SZO: Velika vjerovatnoća za opasnije sojeve virusa – Portal Luca\nStručnjaci Svjetske zdravstvene organizacije (SZO) upozorili su danas da „postoji velika vjerovatnoća“ pojave novih sojeva korona virusa, „moguće i opasnijih“.\n„Pandemija je daleko od završene“, navodi se u saopštenju tima stručnjaka iz Vanrednog odbora koji savjetuju generalnog direktora SZO.\n„Postoji velika vjerovatnoća pojave i širenja novih, zabrinjavajućih sojeva i moguće opasnijih i još težih za kontrolisanje“ od onih koje je registrovala ta UN agencija, dodaje se u njihovom upozorenju.\nNavodi se i da su novi trendovi zabrinjavajući. „Osamnaest mjeseci poslije objave međunarodne zdravstvene hitne situacije mi i dalje jurimo za virusom, a on nastavlja da juri za nama“, rekao je predsjednik odbora, Francuz Didje Usen, na konferenciji za novinare.\n„Treba nastaviti sa neumornim zalaganjem za ravnopravan pristup vakcinama, za ravnopravnu raspodjelu vakcina u svijetu i podsticati podjelu vakcina, lokalnu proizvodnju, oslobadjanje od prava na intelektualnu svojinu. Treba raditi na transferu tehnologije, jačanje kapacitete proizvodnje i naravno potrebnom finansiranju za sprovođenje svih tih aktivnosti“, rekao je profesor Usen.


Dodik: Moramo se okupiti oko slobode, a sinonim za slobodu danas je Republika Srpska - Sve o Srpskoj\nSRPSKI ČLAN PREDSJEDNIŠTVA BiH U BIJELJINI NA PROSLAVI DANA GRADA\nMilorad DODIK: „Za Republiku Srpsku i njeno funkcionisanje Bijeljina jedan od najvažnijih oslonaca“\nMićo MIĆIĆ: Bijeljina je okupila sve političke snage i nivoe vlasti da napravi grad budućnosti i bude lider u ekonomskom i društvenom razvoju\nNa svečanoj sjednici Skupštine grada Miloradu Dodiku uručeno najviše priznanje Bijeljine – Povelja grada, za izuzetan doprinos razvoju lokalne samouprave i zalaganje za izgradnju vitalnih infrastrukturnih projekata u Bijeljini\nSRPSKI član Predsjedništva BiH Milorad Dodik izjavio je na proslavi Dana grada u Bijeljini da je sloboda ključna riječ za srpski narod koji je za nju kroz prošli vijek dao gotovo polovinu svoje populacije, ali nikada nije pristao da ima one koji će ga tlačiti, izrabljivati, mučiti i ubijati.\nDodik je rekao novinarima da se ta sloboda gradila i gradi i na principima antifašizma, ali i da su se iza fašizma krili oni koji su sa Srbima zajedno živjeli, a počinili su nad njima strašne zločine, kao što je to bila Nezavisna Država Hrvatska sa planom da Srbe pobije, prekrsti i raseli.\n„Počast stradalim, ne smijemo izgubiti sjećanje na njih“, poručio je Dodik i ocijenio da je odbrambeno-otadžbinski rat razbio zablude Srba na ovim prostorima da slobodu koju su donosili drugim narodima, stradajući masovno u Prvom i Drugom svjetskom ratu, dijele sa drugima, koji su to smatrali novim porobljavanjem i krajem prošlog vijeka izbio je građanski rat sa stradanjem na svim stranama.\nDodik je istakao da je Bijeljina strateški važan dio Republike Srpske, grad koji se vidljivo razvija i koji očekuju značajni projekti čiji je cilj poboljšanje kvaliteta života na ovim prostorima, poput izgradnje auto-puta, drinskog nasipa i drugih potrebnih komunalnih objekata.\n„Konekcija koju smo obezbijedili između institucija Republike Srpske i grada Bijeljine je najbolji dokaz kako to funkcioniše na dobrobit građana“, naveo je Dodik.\nDodik je poručio da srpski narod slobodu koju ima ne smije izgubiti.\n„Moramo se okupiti oko riječi sloboda, a sinonim za tu slobodu danas je Republika Srpska“, naglasio je Dodik.\nNa svečanoj sjednici Skupštine grada u Centru za kulturu „Semberija“ Dodiku je uručeno najviše priznanje Bijeljine – Povelja grada, za izuzetan doprinos razvoju lokalne samouprave i zalaganje za izgradnju vitalnih infrastrukturnih projekata u Bijeljini.\nNakon uručenja priznanja, Dodik je rekao da Republika nikada nije oklijevala da ovdje gradi obilaznice, bolnice i da se gradi i dalje, ocjenjujući da je za Republiku Srpsku i njeno funkcionisanje Bijeljina jedan od najvažnijih oslonaca.\nUz čestitke građanima Bijeljine, Dodik je rekao da Republiku Srpsku i Srbiju treba čuvati, jačati i slaviti, jer je to garant slobode i identiteta srpskog naroda.\n„Ovo je dan u kome se okuplja, u kome se sagledavaju rezultati i planira za budućnost, dan kada dolaze prijatelji i kada se okupljamo u slavljeničkoj atmosferi da se zavjetujemo da ćemo nastaviti da gradimo naše društvo po najboljim principima slobode“, rekao je Dodik novinarima.\nGradonačelnik Bijeljine Mićo Mićić izjavio je novinarima da je srpski narod dao nemjerljiv doprinos slomu fašizma i odbrani slobode kroz istoriju, a da se borba danas odvija na obezbjeđivanju boljeg života za građane, za bolje obrazovanje, zapošljavanje i veći standard.\nOn je rekao da je Bijeljina okupila sve političke snage i nivoe vlasti da napravi grad budućnosti i bude lider u ekonomskom i društvenom razvoju.\nPredsjednik Skupštine grada Aleksandar Đurđević rekao je na svečanosti da je Dodik prijatelj i saveznik Bijeljine na njenom putu ubrzanog razvoja.\n„Živimo na vrijednostima slobode i dostojanstva i samo zajednički, okupljeni oko bazičnog interesa, a to su razvijena Bijeljina u jakoj i slobodnoj Republici Srpskoj, možemo napraviti bolji život u budućnosti“, poručio je Đurđević.\nBijeljina je danas proslavila Dan grada i 77 godina od prvog oslobođenja od fašističkog okupatora u Drugom svjetskom ratu nizom manifestacija u čast herojima iz proteklog Odbrambeno-otadžbinskog rata i NOB, kao i dodjelom priznanja zaslužnima za razvoj lokalne zajednice.\nTagoviBijeljina Milorad Dodik Predsjedništvo Srbi\nGrenel posjetio srpsku zajednicu u Viskonsinu i potvrdio: Tramp će doći u Srbiju\nNa čelu diplomatije Srbije – Selaković, ministar odbrane – Stefanović, unutrašnjih poslova – Vulin\nDodik: Podržavam Trampa, nadam se da Srbi neće glasati za srbomrsca Bajdena\nReljić: Ko kome pomaže – Evropska unija BiH ili BiH Evropskoj uniji?\nVučić: Nije kompromis da Srbija prizna Kosovo* a da ne dobije ništa zauzvrat\nPutin: Mora biti procijenjen uticaj pandemije na budućnost čovječanstva\nTurski raketni sistemi S-400 neće biti pod komandom NATO\nNastava u osnovnim i srednjim školama Srpske obustavljena do 1. novembra\nDemonstranti napali policijsku upravu Minska, Tihanovska objavila generalni štrajk\nŠpirić: Nema svetije ideje od okupljanja oko Republike Srpske i njenog očuvanja\nStevandić se zahvalio Vučiću za sve što čini za Srpsku\nVučić: Bio sam na čelu Ministarstva odbrane, pa postao predsednik Srbije – to nije utešna nagrada


Na aerodromu u Sarajevu od danas moguće testiranje na koronavirus - Radio Brčko distrikta BiH\nPočetna/BiH/Na aerodromu u Sarajevu od danas moguće testiranje na koronavirus\nNa aerodromu u Sarajevu od danas moguće testiranje na koronavirus\nNa Međunarodnom aerodromu Sarajevo od danas svi putnici, ali i građani, mogu da se testiraju na prisustvo virusa korona. Na sarajevskom aerodromu moći će da se uradi antigenski test, za koji će rezultati biti gotovi za 15 do 20 minuta, kao i PCR test, za koji je potrebno sačekati 90 minuta, saopšteno je iz Aerodroma.\nPlanirano je da se antigensko testiranje vrši unutar terminalne zgrade, dok bi se PCR testiranje obavljalo na prostoru ispred zgrade terminala po “Drive-in” principu.\nCijena PCR testiranja je 100 KM, dok antigensko testiranje košta 45 KM, a cijene su formirane uzimajući u obzir brzinu obrade uzoraka i dobijanje rezultata.\nOva usluga je uvedena u skladu za zahtjevima i očekivanjima putnika, čime je sarajevski aerodrom postao jedan od prvih aerodroma u regionu koji je za svoje putnike, ali i ostale građane uveo ovu pogodnost, a što sve značajno olakšava putovanja građanima u vrijeme pandemije virusa korona.\nMeđunarodni aerodrom Sarajevo testiranje na koronavirus


Utvrđen ugovor o osuđenim bjeguncima sa Srbijom, ali ne i sa Hrvatskom - Klix.ba\nUtvrđen ugovor o osuđenim bjeguncima sa Srbijom, ali ne i sa Hrvatskom\n10.12.2009. u 14:47\nVijeće ministara BiH utvrdilo je danas prijedloge izmjena dva ugovora sa Srbijom, kojima se otklanjaju problemi u vezi sa izvršenjem zatvorskih kazni u situacijama kada lice osuđeno u jednoj državi nakon pravosnažne presude pobjegne u drugu državu, te uspostavlja direktna komunikacija nadležnih organa u vezi sa dostavljanjem podataka iz krivične evidencije.\nUtvrđen je Prijedlog ugovora između Srbije i BiH o izmjenama i dopunama Ugovora između Srbije i Crne Gore i BiH o međusobnom izvršavanju sudskih odluka u krivičnim stvarima, čime će biti otklonjeni problemi u vezi sa izvršenjem krivičnih sankcija, naročito zatvorskih kazni, i to u situacijama kada lice osuđeno u jednoj državi nakon pravosnažne presude pobjegne u drugu državu.\nPredsjedavajući Vijeća ministara BiH Nikola Špirić rekao je na konferenciji za novinare da je izmjenama i dopunama utvrđeno da država u kojoj je izrečena kazna može da zahtijeva od druge strane da preuzme izvršenje kazne bez pristanka osuđenog lica.\nSa dnevnog reda današnje sjednice Vijeća ministara BiH skinut je Prijedlog sporazuma između BiH i Hrvatske o izmjeni Sporazuma o međusobnom izvršenju sudskih odluka u krivičnim stvarima na zahtjev Ministarstva bezbjednosti BiH.\nŠpirić je saopštio da nije raspravljano o razlozima zahtjeva resornog ministarstva da ova tačka bude skinuta sa dnevnog reda.\nVijeće ministara BiH utvrdilo je i Prijedlog ugovora između Srbije i BiH o izmjenama i dopunama Ugovora između Srbije i Crne Gore i BiH o pravnoj pomoći u građanskim i krivičnim stvarima, čijim će zaključivanjem biti uspostavljena direktna komunikacija nadležnih organa BiH i Srbije u vezi sa dostavljanjem podataka iz krivične evidencije, kao i mogućnost upisa ličnih stanja državljana u odgovarajuće matične knjige bez provođenja postupka priznavanja sudskih odluka.\nŠpirić je rekao da, ukoliko to budu opravdavale okolnosti slučaja, sporazumom nadležnih pravosudnih organa država ugovornica mogu biti formirani zajednički istražni timovi radi preuzimanja koordinisanih i usklađenih istražnih radnji, naročito kada je riječ o teškim oblicima kriminala.\nVijeće ministara BiH upoznalo se danas o zaključku Komisije za saobraćaj i komunikacije Predstavničkog doma Parlamentarne skupštine BiH, koji se odnosi na imenovanje članova Vijeća Regulatorne agencije za komunikacije /RAK/.\nŠpirić je rekao da je Vijeće ministara BiH u skladu sa zakonskom procedurom i na prijedlog Vijeća RAK-a predložio sedam kandidata, ali ih Parlamentarna skupština BiH nije imenovala.\n"Parlamentarna skupština BiH nije precizirala koji od kandidata nisu prihvatljivi da bi Vijeće ministara BiH moglo, shodno zakonskoj proceduri, da zamijeni određenog kandidata i predloži novog", istakao je Špirić.\nOn je naveo da je Ministarstvo komunikacija i transporta BiH zaduženo da predloži uputstvo koje će da sadrži uslove za kandidovanje lica za članove Vijeća RAK-a, koje sadrže i odredbe da iz jednog entiteta ne može da bude više od dvije trećine članova Vijeća, da predsjedavajući Vijeća i direktor RAK-a ne mogu da budu iz istog entiteta i da predsjedavajući Vijeća i njegov zamjenik ne mogu da budu iz istog entiteta.\nVijeće ministara BiH donijelo je Odluku o ograničavanju stavljanja na tržište igračaka i proizvoda za djecu koji sadrže flatale, čime se ova oblast usklađuje sa evropskim standardima, i Odluku o zabrani stavljanja na tržište potrošačkih proizvoda koji sadrže biocid dimetilfumarat.\nOdobren je Akcioni plan za provođenje komunikacione strategije BiH u NATO integracionom procesu, koji je usvojen 4. juna.


Diplomatska predstavništva će uticati na imidž Novog Pazara (na fotografiji), smatra gradonačelnik Nihat Biševac\n“Na ovaj način ćemo biti bolje povezani sa Turskom i BiH", kaže Seid Amidžić, iz Novog Pazara, grada u kojem bi, shodno odluci Vlade Srbije, trebalo da se otvore konzulati Bosne i Hercegovine i Turske.\nVlada Srbije dala je u februaru saglasnost za otvaranje generalnog konzulata BiH, a pre nešto više od pola godine odobrenje je dato i za otvaranje konzulata Turske.\nNa ovaj način Novi Pazar, koji se nalazi na oko 280 kilometara jugozapadno od Beograda, a u kojem oko 80 odsto stanovnika čine Bošnjaci, postaće grad diplomatskih predstavništva.\nSagovornik Radija Slobodna Evropa (RSE) nabraja razloge zbog kojih ga ove odluke raduju:\n"Pošto smo mi Bošnjaci, naša matična zemlja je BIH, tako da kao deca, sinovi i ćerke, trebamo biti povezani sa svojom maticom, svojom majkom, smatram da je to dobar potez i da je značajno, jer ćemo učvrstiti saradnju i odnose”, kaže Seid Amidžić.\n“Konzulati će otvoriti nove mogućnosti, dovešće nove investitore, tako da se radujemo tome”, dodaje Tarik Graca, takođe Novopazarac.\nPrema odluci Vlade Srbije konzulat Turske pokrivaće područje koje obuhvata Raški, Moravički, Zlatibirski, Rasinski, Toplički, Nišavski, Jablanički, Pirotski i Pčinjski okrug, dok će bosanski obuhvatiti konzularno područje grada Novog Pazara i opština Sjenica, Tutin, Prijepolje, Nova Varoš i Priboj.\nŠta se menja u imidžu grada?\nGradonačelnik Novog Pazara Nihat Biševac kaže da je značaj otvaranja konzulata višestruk, kako za same građane, tako i za unapređenje odnosa između Srbije i ovih država.\n“Olakšaće se i ubrzati administrativno pravna procedura za građane, a doprineće i boljem povezivanju između institucija, ali i privrede, kulture i sporta”, rekao je Biševac za Radio Slobodna Evropa (RSE).\nUloga Turske u odnosima Srbije i BiH\nKako je objasnio, oba konzulata će doprineti boljem uspostavljanju veza između Bošnjaka i rešavanju problema građana u Novom Pazaru i Sandžaku.\nBiševac podseća i da među njima postoji istorijska i rodbinska veza.\n“Veliki broj Bošnjaka poreklom iz Sandžaka živi u BiH, kao i u Turskoj, a odselili su se tamo 60-tih godina“, rekao je Biševac.\nBišvac veruje da će diplomatska predstavništva uticati na imidž Novog Pazara, koji iz godine u godinu postaje sve veći regionalni centar u ovom delu Srbije.\nU višegodišnji process, od same ideje i ohrabrivanja do dobijanja saglasnosti, bilo je uključeno i Bošnjačko nacionalno vijeće (BNV), koje samo sa institucija BiH ima na desetine potpisanih sporazuma i realizovanih projekata.\nPredsednica ovog nacionalnog organa Jasmina Curić kaže za RSE da će konzulati ojačati postojeću saradnju, olakšati život građanima, a Novom Pazaru vratiti nekadašnji status grada konzula.\n“Nadamo se da će oba konzulata unaprediti ekonomsku i političku klimu u Sandžaku, a Novi Pazar je bio grad konzula još u 15. veku, kada je dubrovačka republika ovde poslala svog konzula”, rekla je Curić za RSE.\nOna je ocenila i da je ovo dobar početak poštovanja principa reciprociteta, odnosno, kako je objasnila, osnovnog principa dobrih diplomatskih odnosa između Srbije i BiH.\n“Zato što Srbija ima svoja dva generalna konzulata u Banjaluci i Mostaru, kao i konzularnu kancelariju u Drvaru. Nadamo se da ovo neće biti jedini generalni konzulat kako BiH, tako ni Turske u Srbiji“, rekla je Curić.\nIdeja i za druge zemlje\nOna veruje da će otvaranjem ova dva diplomatska predstavništa podstaknuti i neke druge zemlje da učine isto, poput Nemačke, u kojoj živi veliki deo ovdašnje dijaspore.\nBivši ambasador Turske u Beogradu Tanju Bilgić očekuje otvaranje kozulata njegove zemlje u Novom Pazaru u aprilu.\n“Mi Novi Pazar i bošnjački narod smatramo mostom koji spaja Tursku i Srbiju. Nadamo se da će konzulat doprineti jačanju saradnje između ovog kraja, Srbije i naše zemlje”, rekao je Bilgić novinarima tokom posete Novom Pazaru u martu.\nEkonomski i politički putevi zbližavanja Srbije i Turske\nTo će, kako je rekao, biti olakšavajući faktor za Tursku, a prisustvo generalnog konzula će značiti dolazak investitora u ovaj kraj.\n“Državljani Turske koji žive na ovom prostoru više neće morati da dolaze u Beograd, konzulat će za njih biti olakšavajući faktor”, rekao je Bilgić.\nAmbasadorka BiH u Beogradu Aida Smajić pozdravlja davanje saglasnosti Vlade Srbije za konzulat njene zemlje u Novom Pazaru, a njegovo otvaranje očekuje do kraja ove godine.\n“Mislim da je davanje saglasnosti za otvaranje konzulata dobra politička odluka od strane Srbije”, rekla je Smajić za RSE.\nGeneralni konzulat će, kako je ocenila, biti prilika da se odnosi između dve susedne zemlje unapređuju, a ujedno i da se Bošnjaci koji su u Novom Pazaru bliže povežu sa Bošnjacima u Bosni i Hercegovini.\n“Ne ulazim u to kada će i koga će predsedništvo imenovati, koliko će konzulat imati zaposlenih. Mi to u ovom trenutku ne znamo, nama je bilo bitno da smo dobili saglasnost i da krenemo u realizaciju”, rekla je Smajić.\nNovopazarci od Davutoglua očekuju nova radna mesta


Savezu mesnih zajednica Stare planine nagrada za građanski aktivizam - Far\nSavez mesnih zajednica Stare planine dobitnik je godišnje nagrade “Pokretači promena 2019”, u kategoriji “Prvi glas građana”, za borbu protiv malih hidroelektrana. Ovo priznanje je uručio aktivista Filip Vukša na jučerašnjoj godišnjoj konferenciji o javnom zagovaranju u građanskom aktivizmu u Beogradu.\nSavez mesnih zajednica Stare planine je organizacija koja okuplja građane sa porukom javnog zagovaranja “Ne za MHE”. Aktivno učestvuje u borbi za očuvanje prirode, a pre svega voda i reka i protiv štetnog uticaja malih hidroelektrana.\n“Onog trenutka kada smo čuli da će investitor da zakorači, onda smo se organizovali, održali zbor i 33 meštana Temske su reklа – dežuraćemo danonoćno, Ja sam jedina baka iz Temske bila sa njima. Pridružila sam se staroplanincima jer smatram da moramo da sačuvamo ne samo reke Stare planine, nego reke cele Srbije” – poručila je najstarija aktivistkinja Saveza mesnih zajednica Stare planine Minja Nikolić iz Temske.\nU kategoriji “Saradnjom do promena” – primer dobre prakse i uspešne saradnje između javnih vlasti i organizacija, nagradu je dobio Odbor za ljudska prava Niš za inicijativu „Zajedno za pristupačnost“. Inicijativa “Festival umetnosti – Rekonstrukcija” dobila je nagradu “Pohod na aktivizam”, dok su organizacije Prijatelji dece Srbije i Mreža organizacija za decu Srbije nosioci priznanja u kategoriji “Pokretači promena na nacionalnom nivou”. Nagrada “Pokretači promena na lokalnom nivou” pripala je organizacijama „Žene juga“ i udruženju žena „Lav“.\nVesna Đukić, generalna direktorka Beogradske otvorene škole koja je nosilac ovog projekta, između ostalog, je naglasila:\n„Pokrenuli smo godišnje nagrade za aktivne građane koje slave pokretače promena, motivisane građane u svojim naporima da poboljšaju svoj i život svojih sugrađana. Do kraja 2021. godine planiramo da uspostavimo saradnju i partnerstvo sa više od 50 organizacija civilnog društva i zajednički radimo na poboljšanju praksi, javnog zagovaranja i jačanja kapaciteta organizacija koje ih sprovode.“\nP. Videnov (izvor: Danas)\nFoto: FB Savez mesnih zajednica Stare planine\n“Ekološka buna” kod Temske, meštani vraćaju reku u korito Evropski pokret za vodе podržava borbu za zaštitu reka Stare planine Trivan za Insajder o dozvolama za mini hidroelektrane: Neću da čupam uši onima koji su pogrešili, tražiću izmenu Zakona Vladimir Manić dobitnik nagrade „Zeleni list“\nBeogradBeogradska otvorena školagrađanski aktivizamMale hidroelektraneMHEMinja NikolićnagradaNE za MHEPokretači promenaPrvi glas građanaSavez mesnih zajednice Stare planineStara planinaTemskaVesna Đukić


Obama i Maliki o budućnosti Iraka\n12 decembar, 2011\nIrački premijer Nuri al-Maliki i američki predsednik Barak Obama razgovarali su danas u Beloj kući, u Vašingtonu\nDanašnji razgovori u Beloj kući bili su usredsređeni na to kako će Sjedinjene Države i Irak sarađivati bez prisustva američkih snaga, koje su u poslednjoj fazi povlačenja. Dvojica lidera razgovarala su i o energetici, obrazovanju i američkim investicijama u Iraku.\nNa konferenciji za medije, posle razgovora, Obama je odao priznanje ulozi američkih vojnika u Iraku.\n„Narednih dana poslednji američki vojnici izaći će iz Iraka, časno i visoko uzdignutih glava. Posle gotovo devet godina naš rat u Iraku završava se ovog meseca“, rekao je Obama\nObama je obećao da će irački narod imati trajnog partnera u Sjedinjenim Državama, koji će im pružati podršku u izgradnji ekonomskih, bezbednosnih i demokratskih temelja.\n„Stoga danas, premijer i ja potvrđujemo našu zajedničku viziju dugoročnog partnerstva između naših zemalja, u skladu sa našim strateškim okvirnim sporazumom. Biće to slično bliskim odnosima koje imamo sa drugim suverenim državama. Jednostavno rečeno, izgrađujemo sveobuhvatno partnerstvo“, rekao je američki predsednik.\nObama je upozorio druge zemlje da se „ne mešaju u Irak“ posle američkog povlačenja, dodajući da, za uzvrat, Sjedinjene Države neće znatnije uticati na tu zemlju.\nGovoreći na arapskom Nuri al-Maliki se zahvalio Sjedinjenim Državama na ispunjavanju njihovih obaveza i reko da su zajednički ciljevi ostvareni u oblasti izbora, miroljubivog transfera vlasti i stvaranja „spoljne politike koje se ne meša u tuđe stvari“.\n„Danas smo potvrdili zajedničku viziju koja nam je bila polazna tačka“, rekao je Maliki.\nMaliki je dodao da američko povlačenje, uprkos kritikama, ukazuje na postignuti uspeh.\nObama i Maliki trebalo bi kasnije danas da polože vence na arlingtonskom Nacionalnom groblju, na kome je sahranjeno gotovo 4 i po hiljade američkih vojnika poginulih u ratu u Iraku koji je počeo 2003. godine.


Foto: Avaz TV/Youtube / RAS Srbija\nOmer i Fahrija Salihović, njihova unuka Mirela i četvero maloletne dece stradali su u požaru koji je njihovu kuću zahvatio protekle subote. Četiri dana kasnije njih sedmoro uz suze i jecaje ispraćeni su na večni počinak.\nSahrana kojoj su prisustvovali članovi porodice, rodbina, prijatelji i ostali građani Brčkog obavljena je u poslepodnevnim satima na Gradskom groblju Meraje, prenosi Srpskainfo.\nNeimaština i problemi ove romske porodice uzeli su danak u ranim jutarnjim satima u subotu, kada je u njihovoj porodičnoj kući, bez električne energije, došlo do izbijanja požara. Najverovatnije su ga prouzrokovale sveće, a dosadašnja istraga je pokazala da vatra nije namerno podmetnuta.\nZa Omera, Fahriju, njihovu unuku i još troje maloletne dece koji su stradali na mestu događaja utvrđeno je da je smrt nastupila usled trovanja ugljen-monoksidom.\nNaknadno, četvrto dete starosti oko pet godina, preminulo je u Univerzitetskom kliničkom centru u Tuzli.\nSedam članova porodice Salihović uspelo je preživeti, a oni su nakon ukazane lekarske pomoći otpušteni iz brčanske bolnice.\nVlast u Brčkom potvrdila je da se ovakva tragedija u ovoj regiji ne pamti.\nNa području Brčkog ove srede prevladavala je sablasna tišina, a na području distrikta na snazi je Dan žalosti. Takođe, Dan žalosti istim povodom proglašen i u Federaciji BiH, piše Kliks.


Ukrajina predala protestnu notu Rusiji zbog parade na Krimu - 27.07.2020, Sputnik Srbija\nUkrajina predala protestnu notu Rusiji zbog parade na Krimu\nMinistarstvo inostranih poslova Ukrajine predalo je protestnu notu MIP Rusije zbog održane vojne parade u Sevastopolju 26. jula i tom prilikom osudilo... 27.07.2020, Sputnik Srbija\n22:32 27.07.2020 (Osveženo: 00:59 26.08.2021)\nMinistarstvo inostranih poslova Ukrajine predalo je protestnu notu MIP Rusije zbog održane vojne parade u Sevastopolju 26. jula i tom prilikom osudilo militarizaciju Krima, saopštila je pres-služba Ministarstva inostranih poslova Ukrajine.\n„Ukrajina osuđuje protivpravnu demonstraciju „vojne moći“ Rusije, a takođe i akcije militarizacije privremeno zauzetih teritorija autonomne republike Krim i grada Sevastopolja, što predstavlja značajnu pretnju regionalnoj bezbednosti. Ukrajina traži od Rusije da prekine međunarodne i protivpravne akcije protiv državnog suvereniteta i teritorijalne celovitosti Ukrajine i da preduzme mere za deokupaciju delova teritorije Ukrajine“, kaže se u saopštenju.\nU ministarstvu takve odluke ocenjuju, kao još jedno narušavanje Rusije normi međunarodnog prava i rezolucija generalne skupštine UN i ukrajinskog zakonodavstva.\nPored toga u ukrajinskom Ministarstvu inostranih poslova su podvukli, da je organizacija morske parade „još jedna ilustracija namera Rusije u eskalaciji napetosti u ukrajinsko-ruskim odnosima“.\nPodsećamo, da je u nedelju u Sevastopolju održana morska parada u čast Dana ratne mornarice.


Otimačina stanova oficira bivše JNA\nSARAJEVO - Predsednik stambene komisije Udruženja vojnih penzionera RS, pukovnik Jovo Vukobrad, najavio je da će to udruženje nastaviti s traženjem da se oficirima bivše JNA vrati oko 500 stanova, koje su im "otele vlasti FBiH", javlja Tanjug.\n"Nećemo odustati od naših stanarskih prava zagarantovanih međunarodnim pravom, iako je Ustavni sud BiH prošle godine potvrdio odredbe zakona FBiH, prema kojem se oficirima bivše JNA uskraćuje pravo na povratak stanova", rekao je Vukobrad medijima RS. On je podsetio da je posle te odluke Ustavnog suda BiH počela prava otimačina vojnih stanova, tako da ne samo što se ti stanovi više nikom ne vraćaju već se oduzimaju i od onih nosilaca stanarskih prava kojima su bili vraćeni.\nTakva sudbina zadesila je i pukovnika Mila Savića kome je stan u Mostaru bio vraćen i u koji se uselio, a zatim bio ponovo isteran, kao i potpukovnika Branislava Tadića, kome je stan otet u Čapljini. Srpski član Predsedništva BiH Borislav Paravac najavio je da će na sednici Predsedništva BiH biti pokrenuto pitanje o problemima stanova bivše JNA u Federaciji BiH.\n"Boka Star" u Puli na čuvanju


“Kad je ZAA, nek je ZAA”- kruševački sastav održao koncert u Nišu | MediaPress\n“Kad je ZAA, nek je ZAA”- kruševački sastav održao koncert u Nišu\nPetak veče u Nišu 27. novembra Nišlije su provele svako na svoj način, ali oni koji su bili ZA(A) to da poslednji dan radne nedelje provedu u klubu Feedback mogu se pohvaliti time da su bili deo jedne odlične atmosfere.\nNaime u sklopu svoje jesenje mini turneje kruševački ska/dub/punk/jazz sastav ZAA kao poslednju stanicu odabrao je upravo Niš. Veoma uspešnu koncertnu sezonu zatvorili su u Feedbacku i na još jedan specijalan način omogućili ornim Nišlijama dobar provod uz dosta pozitivne energije.\nSvirka je počela sat kasnije nego što je bilo originalno planirano, iz nepoznatih razloga, pa je bilo i nekolicine zbunjenih ljudi koji su došli ranije i malo više sačekali da koncert konačno počne, ali u svakom slučaju su svo to nestrpljenje zasigurno otresli igrajući bez prestanka nešto manje od dva sata.\nBudući da se kasnilo sa programom bend nije mnogo želeo da odugovlači pa je posle uobičajenih pozdrava prisutnima odmah krenuo u izvođenje pesme “Let it go” sa prvog studijskog albuma iz 2010. godine “ZAA”, usledio je još i singl iz 2011.godine “Moonlight” da bi se nakon toga nastavilo sa pesmama čiji je cilj promocija poslednjeg albuma “What About“.\nOno što je zanimljivo u vezi sa ovim sastavom, je to što je jednostavno nemoguće da vas ne uhvati taj zarazni ritam pesama i neverovatna harizma i pozitivna energija koju sastav nosi sa sobom, a ponajviše lepša šestina benda i vokal Sanja Vučić. Sa najnovijeg albuma, publika koja je sve vreme bila u nekom transu mogla je da čuje numere “Summer Rain“, “What About“, “99 Hope“, “Time“, malo “žešću” “Irie & Kool” kao i “We“. Na šta ovaj bend treba da bude ponosan jeste da je na novi album masa i više nego pozitivno odreagovala, bilo je konstantnog dopevavanja i interakcije sa bendom, a kao apsolutni hit večeri izdvojila se pesma “Uncoditional Love“, koju su nekolicina fanova uporno tražili da bude izvedena još jednom ali nažalost za to nije bilo vremena.\nNakon gotovo dvočasovnog zemljotresa u klubu od silnog skakanja, grupa je polako koncert privodila kraju ,a kada su najavili još i poslednju pesmu jedino što se mogli čuti sa druge strane bine bila su negodovanja, prisutni su bili u elementu i jednostavno su hteli da čuju još malo tog miksa različitih stilova – od ska i daba, do post roka, džeza i panka što ZAA zapravo i čini jedinstvenom muzičkom pojavom na ovim prostorima.\nNa insistiranje vatrenih fanova, a kako to obično i biva bend je odsvirao još tri pesme uz šaljiv komentar bubnjara Zlatka Petkovića: “Pre bisa bi trebalo da odemo negde pa da vas slušamo kako nas dozivate nazad, ali budući da nema mnogo mesta, preskačemo taj deo!”, što je bilo propraćeno smehom od strane publike. ZAA sam kraj izvedene su još “Sun“, “Someday“- pesma od posebnog značaja uvek nasmejanoj pevačici, kako je i sama naglasila, i još “Slide Baby” kojom su definitivno završili svoj nastup.\nTag:Grupa ZAAKlub Feedbackkruševački sastav održao koncert u NišunisSvirka\nViolinista Nemanja Radulović nastupa 14. decembra u Nišu


Delegacija EHF uverena u uspešnu organizaciju EP – Nadlanu.com\nDelegacija EHF uverena u uspešnu organizaciju EP\nBEOGRAD, 17. septembra 2009. (Beta) - Predstavnici Evropske rukometne federacije (EHF) ocenili su da je pred organizatorima EP 2012. godine još dosta posla, ali da nemaju sumnje da će šampionat biti dobro organizovan.\n"RSS zna da treba da uradimo puno posla. Ovo je prva inspekcija objekata. EHF nema sumnju da će osoblje saveza uraditi sve da to bude dobro organizovano. Posle inspekcije poslaćemo savezu izveštaj sa pet poglavalja, jednim opštim i četiri posebna za sve gradove. Drago nam je da se i Vlada i sve lokalne vlasti uključile u organizaciju i verujemo da ćemo dostići visok nivo", rekao je Jan Tuik, član Izvrsnog komiteta EHF i predsednik Takmičarske komisije te federacije.\nPredstavnik kancelarije EHF Monika Fliksender rekla je da je poseta dobra prilika da se sagledaju sve stvari u vezi sa organizacijom šampionata.\n"Biće to 19. evropsko prvenstvo, a ovo je bila prilika da se sagledaju sve stvari i ono što je neophodno da se uradi do starta. Nama je cilj da EP u Srbiji bude najbolje organizovano do sada", kazala je ona.\nGeneralni sekretar Rukometnog saveza Srbije Božidar Đurković rekao je da su sastanci sa predstavnicima EHF veoma važni, jer će RSS dobiti informacije šta je dobro, a šta bi trebalo da se ispravi.\n"Delegacija se nalazi tri dana u našoj zemlji i zajedno smo obišli objekte u gradovima koje smo prijavili za EP 2012. Očekujemo da u pisanoj formi dobijemo izveštaj i sve nedostatke koje je inspekcija uočila, kako bi krenuli da ih otklanjamo. Razgovarali smo i sa Radio-televizijom Srbije i Infrontom, partnerom EHF za prenose i sve što je vezano za medije", rekao je Đurković.\nDirektor Infronta, medijskog partnera EHF-a, Rolf Vajgel rekao je da će ta kompanija učiniti sve da sa EP u svet ode najlepša slika o Srbiji.